Eurokopari inork ez dio kasurik egiten - Boligrafo gorria\nHasiera » Bilardorekin hizketan » Eurokopari inork ez dio kasurik egiten\nEurokopari inork ez dio kasurik egiten\nAlemania da Eurokopa irabazteko faborito nagusia\nAspaldiko. Sartu da Bilardo Txartelera, azala ez zuri ez beltz, marroia ez den laranja batez, langile gehienoi oporrak bukatzen zaizkigun egunean bere erretiroa muturren aurretik pasaz. “Uda zer moduz?”, eguzki eta hondartzako anekdotak azkar pasa ditugu, beharrezkoaz, oinarrizkoaz, ezinbestekoaz berbetan hasteko: asteburuan liga hasi da. San Tokerok hiru puntuz bedeinkatu du Athletic; Osasunak doministikuren bat egin du, baina berdintzea ez da modu txarra hasteko (ona ere ez); Realak ere berdindu, Real Unionek galdu…\n… eta atzerrian, Real Madrilek fitxaketatan utzi duen dirutzaren ondoren, aurreneko partiduan Raul zaharrak atera ditu eltzetik babak. Ari naiz errepasoa egiten, baina monologoa ematen du: ahozabalka ari da Bilardo, ez du ematen segitzen didanik.\n— Zer, oporren ondoren ligaren martxa hartu ezinda, ala?\n— Keba. Segitu diat aurreneko jardunaldia, baina… Eta Eurokopa? Zuetako inork ez dik horretaz hitz egin behar ala? Periodikoan ez ziotek orri bakar bat eskaini… Baina atzo Alemania eta Islandiaren arteko partidua bikaina izan zuan.\n“Zahartzen ari da gizajoa” pentsatu dut. Eurokopa, izan ere, iaz jokatu zen. Ez gogoratzekoa izan zen, egia da, baina gogoratzen gara, ezta? Bai, Espainiak irabazi zuen. Belarriak ederki ubeldu zizkiguten Ebrotik beherako irrati esatari hooliganek; telebistako kazetari ultrek; prentsalari zezenduek. Zaharrari hori guztia goxo samar azaltzera nindoalarik, aurre hartu eta hizketan jarraitu du.\n— Hori bai espektakulua: futbola, huts-hutsean. Kontraturik gabe, publizitate gehiegirik gabe; urrezko belarritakorik, orrazkera deigarririk, parafernaliarik gabe. 22 jokalari zelaian, ostikoak eta izerdia, besterik ez.\n— Bilardo, zer arraiori buruz ari zara?\n— Eurokopaz ba! Finlandian ari dituk jokatzen, nik satelite bidez segitu diat. Baina hi ez haiz kazetaria? Enteratu ere ez e? Interneten-edo zerbait egongo duk, begiratu ezak lanera joatean.\nEta begiratu dut. Arrazoia zuen Bilardok ostera ere: futboleko Eurokopa jokatzen ari dira egunotan, eta ni enteratu ere ez. Beste planeta batean bizi naizela esan liteke. Horrelako garrantzia duen kirol gertakariaz hitz erdirik ere entzun ez izana, harritzekoa da.\nBaina uste dut ez naizela bakarra. Zuek ere, seguru ez duzuela aurtengo futbol Eurokoparen berririk izan, ez behintzat ohiko bideetatik. Emakumeak ari baitira kontinenteko koroa lortzeko lehian. Eta kazetariok ustez matxistak ez garen arren (are, feministak garela esango dugu), txapelketak ez du merezi kirol orrialdeetako labur bat ere.\nBarrabilen legea esaten zaio.


Euspot 9. edizioa. Zer dago janzten dugunaren atzean? - Edukia - Gizarte eta Komunikazio Zientzien Fakultatea - UPV/EHU\nEuspot 9. edizioa. Zer dago janzten dugunaren atzean?\nInprimatu Euspot 9. edizioa. Zer dago janzten dugunaren atzean?\nSpotak nabarmendu beharko ditu moda azkarrak eragiten dituen ondorio negatiboak.\nLehiaketaren helburua da ikus-entzunezko publizitate arloan euskararen erabilera hedatzea eta euskaraz lan egiteko gai izango diren profesionalen harrobi lana egitea.\nParte-hartzea gorantz doan lehiaketa da, iaz Euskal Herri osotik jasotako 98 lan aurkeztu ziren.\nEuskarazko spoten sorkuntza bultzatzeko banatzen dira Euspot sariak eta aurtengoa, jadanik, 9. edizioa izango da. “Zer dago janzten dugunaren atzean?” lelopean abiatu da aurtengo euskarazko spot lehiaketa eta aurkezpen ekitaldian izan dira ekimenaren sustatzaileak eta antolakuntza taldeko ordezkariak: Aretxabaletako Udala, Mondragon Unibertsitatea, Arizmendi Ikastola eta Arteman Komunikazioa.\nAurtengo gaia: “Zer dago janzten dugunaren atzean?”\nAurten, Euspot lehiaketak janzten dugunaren inguruan hausnarketa egin nahi du. Kontzientziazio kanpaina baterako spota sortu beharko da, moda azkarrak eragiten dituen ondorio negatiboak ikusarazteko. Gizarte globalizatu honetan, modaren industriak markatzen digu zer jantzi eta, batez ere, zer erosi. Urtero tendentzia berriak markatzen dituzte eta tendentzia horiek jarraitzeko gehiegizko kontsumismora bultzatzen gaituzte, erabili eta botatzeko arropa merkea erostera gehienetan. Horrek dakartzan ondorioei erreparatu gabe: lan esplotazioa, produktu toxikoen erabilera, osasun arazoak, besteak beste. Erosten dugunaren kontzientzia hartzea, batez ere arroparen kasuan. Modaren industriaren gurpil zoroa bazterrean utzi eta alternatibak badaudela ikusaraztea. Arropa merkea modu konpultsiboan erosteak dakartzan ondorioez hausnarketa egitea eta baita kontsumismo mota horrek gure eguneroko hizkuntza ohituretan duen eragina ikusaraztea.\nParte-hartzaileek maiatzaren 13ra bitartean izango dute aukera euren lanak egin eta aurkezteko. Guztira, Euspotek 2.550 euro banatuko ditu saritan, bost kategoria ezberdinetan. Aurten, sari banaketa ekitaldia maiatzaren 28an egingo da, Aretxabaletako Arkupe Kultur Etxeko Zaraia aretoan.\n(Beste leiho bat zabalduko du)EUSPOT 2020 Deialdia (pdf ,52.25 Kb)


Hitz gakoen bidez / Mots clés : aldude\nData / Date : 15/07/19\nHemezortzigarren kronika (18) : 1927, Karabineroen balentria\nData / Date : 9/07/19\nHamazazpigarren kronika (17) : 1928, Insoumis\nData / Date : 26/06/19\nHamaseigarren kronika (16) : 1926, Etxeetan radiofonia ta elektrikargia\nIraupena / Durée : 03 :28\nDominique Olçomendy : ttipitik artzain izan nahi zuena.\nDominique Olçomendy betidanik Alduden bizi den laboraria da. Etxaldean berean, ardiak deizten eta gasna egiten du. Idokin hastapenetik sartu da, bere urtean zehar egiten duen lana esplikatzen digu.\nMusique : Têtes Raides\nJean Etchepare « Mirikua » (1877-1935) Argentinan sortua eta Ipar Euskal Herrian bizi izan den euskal idazlea izan zen. Kazetari gisa hainbat kronika interesgarri idatzi zituela baliatuz, batzuen irakurketa deskubritzea proposatzen dautzuegu. Hamargarren kronika (10) : 1912, Bankako urbidea, Harpeko...\nJean Etchepare « Mirikua » (1877-1935) Argentinan sortua eta Ipar Euskal Herrian bizi izan den euskal idazlea izan zen. Kazetari gisa hainbat kronika interesgarri idatzi zituela baliatuz, batzuen irakurketa deskubritzea proposatzen dautzuegu. Hirugarena kronika (3) : 1907, Baigorriko arraintegia … (azken...\nJean Etchepare « Mirikua » (1877-1935) Argentinan sortua eta Ipar Euskal Herrian bizi izan den euskal idazlea izan zen. Kazetari gisa hainbat kronika interesgarri idatzi zituela baliatuz, batzuen irakurketa deskubritzea proposatzen dautzuegu. Bigarren kronika (2) : 1907, Baigorriko arraintegia......\nJean Etchepare « Mirikua » (1877-1935) Argentinan sortua eta Ipar Euskal Herrian bizi izan den euskal idazlea izan zen. Kazetari gisa hainbat kronika interesgarri idatzi zituela baliatuz, batzuen irakurketa deskubritzea proposatzen dautzuegu. Lehen kronika (1) : 1905, Aldudeko herriko bestak... *Jatorrizko...\nDominique Olçomendy betidanik Alduden bizi den laboraria da. Etxaldean berean, ardiak deizten eta gasna egiten du. Idokin hastapenetik sartu da, bere urtean zehar egiten duen lana esplikatzen digu. Musique : Têtes Raides


LAINOA, LERROAK ETA URTEA\nLainoak, lerroak, lana, arnasa eta urtea. URTEBERRION 2013\nVera Manteroren lantegiaren egunetan eta streaming on line Verano Azul (barkatu, ez dago dirurdik), Verak patataren izaera poliglota eta poetikoaren inguruko piezan parte- hartzea proposatu zien lantegian zeudenei. Luisek utzi zizkien patatak eta lau zakutan iritsi ziren. 2012ko azaroaren 30ean, mahaiaren inguruan eserita.\nEstudio berri bat eraiki dugu, 80 metrokarratutakoa, elondo egurrezko zorua, ganga-formako teilatua, bi uretara, pelletseko berogailua, lehio handiak, zelaiaren muturrean, artea txiki baten atzekaldean eta Molekulatik oso hurbil. Ekaitza egun batean lurrera jausi zen intxaurrondo zaharraren oroimenean.\nVERA MANTERO AZALAN\n"Gorputz pentsalaria", konposizio eta interpretazio mintegia gidatuko du Vera Manterok Azalan, azaroaren 26tik abenduaren 2ra bitartean.\nFracking Ez Araba plataformak “Fracking apustu arriskutsua” deituriko monografikoa aurkeztu du Gasiteizko Elkar liburudendan. Argitalpena 123 orrialdez osatua dago eta euskaraz zein gazteteleraz lor daiteke. Plataformako kideek, kolaboratzaileek eta hidrogeologia, ingenieritza, ekonomia edota medikuntzan besteak beste, adituak diren pertsonek burutu dute.\nSoldata hitza, geztelerazko salario, latinetik dator. Salarium, gatzaren truke ordaintzen dena esan nahi du. Egipziarren garaitik dator hitzaren erabilpena, soldaduei gatzarekin ordaintzen zieten, gatzak urrearen balioa zuen. Nachovs dinastian erabiltzen hasi omen ziren sistema.\nAZALA JAIA 12 ::: 12 09 1\nLarunbate honetan ospakizunetan gaude.\nPERFORMANZERU 12 ::: 12 09 1\nPASEOA + PERFORMANCE + ZERUA\nAlex Mendizabal, Jon Mantzisidor, Myriam p.i., Nilo Gallego eta Chus Domínguez\n2012ko abuztuaren 22tik irailaren 2ra bitartean.\nAurkezpenak: larunbata irailaren 1ean\nIrailaren 1ean ospatuko dugun jaian, AZALAn izango dugu Mostrenko kolekitboak eta Zaguango Teatro taldeak lankidetzan sortutako azken lana. Denon gozamenerako.


Ameriketako Estatu Batuetako Kongresuko Urrezko Domina - Wikipedia, entziklopedia askea.\nAmeriketako Estatu Batuetako Kongresuko Urrezko Domina Ameriketako Estatu Batuetako Kongresuak emandako sari bat da, eta, Askatasunaren Domina Presidentzialarekin batera, Ameriketako Estatu Batuetako sari zibil gorena. Sari hau Estatu Batuen segurtasun, oparotasun edo interes nazionalaren izenean zerbitzu nabarmenen bat egin duen pertsonari ematen zaio. Ez dago zertan estatubatuar nazionalitatekoa izan beharrik.\nEstatu Batuetako presidentea izan zen Ronald Reagani eta bere emazte eta lehen dama Nancy Reagani 2002an emandako Kongresuko Urrezko Domina.\nTenzin Gyatso Dalai Lama bere Kongresuko Urrezko Domina jasotzen.\nUrrezko Dominak zein Askatasunaren Domina Presidentzialak, orokorrean, ospe maila bera dute, Urrezko Domina askoz gehiago eman diren arren. Bien arteko ezberdintasun nagusia Askatasunaren Domina Estatu Batuetako presidenteak berak, botere betearazleak ematen duela da, Kongresuko Urrezko Domina Kongresuak, botere legegileak ematen duen bitartean.\nArau bezala, Kongresuko legedian, Urrezko Domina bat emateko Senatuko eta Ordezkarien Ganberako kideen bi herenen babesa behar izango dela zehazten da.\nEstatu Batuetako Txanpon Etxeak fabrikatzen du espezifikoki Urrezko Domina, pertsona eta honek egin duen lorpena omenduz. Beraz, itxuraz, domina bakoitza ezberdina da, eta ez dago Kongresuko Urrezko Domina baten diseinurako inongo araurik. Gainera, Kongresuko Urrezko Dominak ez erakusgarritzat hartzen dira, hau da, ez direla uniforme batean edo beste jantzi batzuetan erabiltzeko eginak, baizik eta garaikur bezala ematen direla. Ohikoa da domina hauen brontzezko bertsioak aurkitzea, oroigarri bezala.\nKongresuko Urrezko Dominak ez du inongo zerikusirik Ohorezko Dominarekin, borrokan ausardia handia erakutsi duten estatubatuar militarrentzako dena. Antzeko izena duen beste sari bat Kongresuko Espazio Ohorearen Domina da (Congress Space Medal of Honor), NASAk aurkeztua, espazioaren esplorazioan Estatu Batuen misioan ekintza nabarmen bat egiteagatik ematen dena.\nMultimedia: Congressional Gold Medals\nAzken aldaketa 10 abendua 2019(e)an, 12:35(e)tan\nOrriaren azken aldaketa: 10 abendua 2019, 12:35.


"Onenak eta azkarrenak izan gara, eta, hor, erregularrenak" - Urola Kostako Hitza : Urola Kostako Hitza\n"Onenak eta azkarrenak izan gara, eta, hor, erregularrenak"\nInoiz lortu gabeko lorpena ekarri dio Orioko klubari Jon Salsamendik: Eusko Label liga lehen aldiz irabaztea, hasi eta buka lehen postuan ibili eta gero. Bertan segitzekoa dela esan du, "zuzendaritza berriak nahi badu". Hona hemen Aitor Manterolak 'Berria' egunkarirako Salsamendiri egindako elkarrizketa.\nJon Salsamendi Orioko gizonezkoen traineruaren entrenatzailea. (Aiora Larrañaga/Hitza)\nEz zen geldirik egoteko jaio orain Orion miresmen handienetakoa duen pertsona: Jon Salsamendi (Orio, Gipuzkoa, 1970). Larunbatean taldearentzat lehen aldiz Eusko Label liga irabazi eta gero, aurreskua dantzatu zuen ongietorrian herenegun. Taldearen lana aldarrikatu nahi izan du, balioa eman uda «bikainari».\nLigaren erdialdera bota zenuen: “Hau ez du irabazten erregularrenak, onenak baizik”.\nJakinekoa da. Erregularra esatea ondo dago, baina aurretik aipatu edo zehaztu behar da goi mailan erregularrena izan behar dela. Estropada guztietan azkena dena ere erregularra da, baina ez du liga sekula irabaziko. Esan nuenean honegatik esan nuen: inork baino bandera gehiago geneuzkan irabazita orduan, baina gure lanari buruz entzuten nuen definizio bakarra zen erregularrenak ginela. Inork ez zuen esaten onenak, azkarrenak eta indartsuenak ginela eta, gainera, erregularrak.\nZer esan nahi du Oriorentzat lehen aldiz liga irabazteak?\nLorpen izugarria da, hamazazpi urte behar izan ditugulako irabazteko. Tarte horretan, Kontxa bi aldiz irabazi dugu, baina ligarik ez, eta jaitsiera bat ere sufritu genuen. Bost taldek bakarrik zuten liga irabazita orain arte: Astillerok, Urdaibaik, Kaikuk, Castrok eta Hondarribiak. Gu gara seigarrenak, eta horrek azaltzen du zein zaila den, ligan egin dugun gauzarik nabarmenenena urte hauetan maila galtzea izan zelako 2011n. Datu horiei helduta, Oriorentzat izan da bereziki zaila liga irabaztea. Bada hor beste aldagai bat ere, oso kontuan hartzekoa: Oriok historikoki ez du oso barneratuta eduki ligak irabazteko kontzeptua, pixkanaka barneratzen ari bada ere. Gurea izan da banderak irabaztea, eta erakargarriagoa izan da historikoki sei bandera ekarri eta sei aldiz azkena geratzea, hamabi alditan bigarren izan baino. Adibide arrunta da, baina ondo erakusten du ez diogula garrantzirik eman liga bat irabazteari, eta ez bazaio ematen, estrategikoki ez duzu ondo antolatzen denboraldia.\nIrakurri elkarrizketa osorik Berria egunkarian


Txapela buruan gizona munduan - GARA\nIosune Irigoien Garcia eta Edurne Epelde Pagola Euskal Herriko Bilgune Feministako kideak\nUrteak aurrera joan ahala Durangoko Azokan gero eta liburu eta disko gehiagorekin egiten du- gu topo. Zorionez disko eta liburu hauen egileak ez dira gizonezkoak bakarrik, pixkanaka kultur ekoizleen artean emakumezkoak ere beren tokia hartzen ari dira. Egun emakumeok irakurtzen ez dakigula eta gure garunak ez daudela kulturarako prestatuta baieztatzea astakeria handia litzateke. Baita euskal kulturaren hartzaileak gizonezkoak bakarrik direla esatea ere. Bistakoa da mendeetan emakumeok ukatu izan zaigun kultura bizi, gozatu eta sortzeko eskubidea gutxika berreskuratzen ari garela. Gainera, sistema patriarkala emakumezkoak kultur ekoizle ez izateko muga ugari jartzeaz arduratu bada ere, asko izan dira oztopo hauek gaindituz pentsalari, filosofo, idazle nahiz kulturzale izan diren emakumeak.\nKultur eta literatur ekoizpe- nean emakumeok historian zehar jasan duen diskriminazioa gainditu nahi badugu bada zer eginik. Guztion borondatea beharrezkoa izango da hau lortzeko, eta egia esan aurten Durangoko Liburu eta Disko Azoka aurkezteko erabili den kartelak ez du asko laguntzen ibilbide honetan. Gerediagak, Euskal Herriko disko eta liburu azokarik garrantzitsuenaren antolatzaile izanik, zeregin horretan funtsezko ekarpena egin dezakeelakoan gaude. Horretarako Bilgune Feministak azken lau urteetan proposamenak luzatu izan dizkiogu Gerediagari. Aurtengo martxoan ere beraiekin bildu ginen eta beren jardueraren berri eman zigutenean, bertan ikuspegi feminista txertatzeko proposamena lu- zatu genien.\nBaina berriro ere Azokaren inguruan ateratako kartelaren bidez emakumea txapelaren at-zean ezkutatu dutela uste dugu. Gizonezko ikusezina omendu nahi izan dute aurtengoan, eta tira, ideia onargarria izan daiteke, baina guztiok gizon eta emakumeen arteko parekidetasuna lortzeko dugun erantzukizuna kontuan hartuta eta behin eta berriz emakume erreferentzi berrien beharrean gaudela badiogu, orduan, zergatik atera dute emakumeak bazter uzten gaituen irudi bat?\nAzken asteetan Durangoko Azokako kartelaren inguruan gauza asko entzun ditugu. Horren harira, Euskal Herriko Bilgune Feminista Gerediaga elkartearekin harremanetan jarri zen bere desadostasuna adierazi eta kartela kentzeko eskatuz, baina ezezkoa jaso genuen. Jarrera ezkor honekin Euskal Herri parekide bateranzko bidean Gerediagak aurrerapausoak eman be- harrean atzerapausoa eman du emakumeok «ikusezintasun bikoitzera» kondenatuz.\nJendarteko beste eragile askok ere bere desadostasuna adierazi zuen, azkenean Gerediaga elkarteak emakumeoi ere erreferentzia egiten digun spota kaleratzea lortu arte. Baina, gure us- tez, spot honek ez du emakumeen ikusezintasunarekin dugun arazoa konpontzen. Spot hori egoerari emandako erantzun azkar bat izan da, oinarrian da- goen arazoa konpondu gabe, alegia, emakumeok kultur ekoizpen eta kontsumoan dugun egoerari erreparatu gabe. Horregatik egun hauetan, eta urtero egiten dugun bezala, Durangoko Azokan emakumeon ikusgarritasunaren aldeko dinamika bultzatu nahi dugu.\nParekidetasuna oinarri duen Euskal Herria nahi dugu, emakumeen erreferentez josia eta sexuaren araberako oztoporik gabea. Musika eta literaturari dagokionez, emakumeok pairatzen dugun desberdintasun egoera gainditzeko eta gure parte-hartzea eragozten duten ozto- poak gainditzeko garaia da. Egin dezagun ba ikusgarri begirada soilean ikusten ez den hori.


CHANGE proiektua, migratzaile eta errefuxiatuei buruzko aurreiritziak hautsi | Edukalboan\nCHANGE proiektua, migratzaile eta errefuxiatuei buruzko aurreiritziak hautsi\nCHANGE proiektuak proposatutako ibilbideari jarraikiz, gai horiei buruz pentsatzeko eta sentitzeko aukera ez ezik, topaketan parte hartzeko eta gizarte inklusiboago baten aldeko ekintzak antolatzeko aukera ere izango dute ikasleek edo gazte-taldeek.\nProiektua Europar Batasuneko beste 8 herrialderekin batera egingo da. Hortaz, CHANGEren blogaren eta sare sozialen bitartez, beren bizipenen berri eman eta beste toki batzuetako esperientziak ezagutu ahal izango dituzte. Gainera, ekintza interesgarrienak egiten dituzten taldeek Bruselan antolatuko den amaierako ekitaldira joateko hautaketa-prozesuan parte hartu ahal izango dute.\n1. Izena eman hemen. Horrela, zurekin harremanetan jarri ahal izango gara eta zenbait jarduera planifikatzen eta prestatzen lagundu ahal izango dizugu.\n2. CHANGEren webgunean proposatutako jardueraren bat egin. (Bereziki, 1. eta 2. etapetakoak).\n3. Bilera bat antolatu. Lineakoa zein aurrez aurrekoa izan daiteke.\n4. Jarduera gehiago egin eta 4. eta 5. etapak Breaking the Wall ihes-gelarekin osatu.\n5. Ekin egiozue. Ikasitakoak eta egindako gogoetak aurrera egiteko balio badizue, gauzak aldatzeko ekintzaren bat egin dezakezue, eta gure Enbaxadore-programan parte hartu.\nGEHIGARRIAK: Jarduera horiek zure ikasleengan zer eragin duten neurtu nahi baduzu, CHANGEk eskaintzen dituen ebaluazio-inprimakiak betetzeko eska diezaiekezu, esperientzian parte hartzen hasi aurretik eta amaitu ondoren.\nZalantzarik baduzu edo gehiago jakin nahi baduzu, idatz iezaguzu educacion@alboan.org helbidera.\nCHANGE: gazteek eta nerabeek migrazioarekin eta errefuxiatuentzako babesarekin lotutako gaietan parte hartzea sustatzeko proposamen pedagogikoa >\nBreaking the wall: aurreiritzien eta estereotipoen harresia lurrera botatzeko online ihes-gela >\nBeste eskola posible baterako hezkidetza\nAlboanek urteak daramatza hezkidetzan oinarritutako hezkuntza-eredu baten alde lanean. Gure ustez,…\nOnline topaketa: Covid-19 esperientziaren…\nArrupe Sevilla Zentroak gonbidapena luzatzen digu martxoaren 10ean, asteazkenean, egingo den…\nBadator M8a, Nola jarrai dezakegu lanean gure…\n"Egun guztiak Martxoak 8", lelo hau hezkidetzaren aldeko apustua egiten duten ikastetxe askorena da…


Euskal itsasertzeko ur zutabearen batez besteko tenperatura ia gradu erdia igo da azken 30 urtean - AZTI\nEuskal itsasertzeko ur zutabearen batez besteko tenperatura ia gradu erdia igo da azken 30 urtean\n“Nik Hondartzak” aplikazioa datorren astean jarriko da martxan\nHorrelako serie luzeak, non beste aldagai batzuen artean gainazaletik hondorainoko tenperatura neurtzen baiten, ozeanoko klimaren aldakortasuna zehatz-mehatz analizatu eta kuantifikatu ahal izateko tresna bakarra dira.\n(Pasaia, 2018ko uztailaren 12a). Neurketen seriea ekarri zuen monitorizazio programa, VARIACIONES izenekoa, 1986an hasi zen, Eusko Jaurlaritzako Arrantza Zuzendaritzaren erabakiz, eta, hasieratik AZTI arduratu da neurketak egiteaz. Gaur egun serie historikorik zaharrena da Bizkaiko golkoan ur zutabearen tenperatura eta gazitasuna neurtzeari dagokionez. Serieak itsasoko urak denboran zehar tenperaturan eta gazitasunean izan dituen aldaketak erakusten ditu, gainazaletik hondoraino, metroz metro. Neurketak hilero egiten dira, 60 eta 110 metroko sakoneran dauden bi estazioetan, kostaldetik 3 eta 13 km baino pixka bat gehiagora, Pasaia parean.\n“Itsasoa epe luzera monitorizatzeko programak dira tresna bakarra klima ozeanikoaren aldakortasuna modu zehatzean analizatu eta kuantifikatu ahal izateko”Almudena Fontan, Itsas Ekosistemen Funtzionamenduan. aditua.AZTI\nGaur egungo klima aldaketaren testuinguruan, gero eta garrantzitsuagoa da ozeanoak epe luzera monitorizatzeko dauden programak mantentzea, izan ere, beste arrazoi batzuen artean, monitorizazio programa horiek ozeanoko klimaren aldakortasuna zehatz-mehatz analizatu eta kuantifikatzeko dauden bitarteko bakarra dira, egiaztatu ahal izateko ezohiko aldaketak gertatzen diren, eta ebazteko aldaketa horien jatorria naturala den ala gizakion jardueraren beraren ondorio diren.\nEpe luzerako behaketa horiek oso interesgarriak dira, batez besteko egoerak kalkulatzeko aukera ematen baitute, eta, horietatik abiatuta, bereizketa kualifikatuak eta zehatzak egiteko klima ozeanikoaren batez besteko baldintza edo baldintza arrunten eta baldintza anomalo edo mailaz kanpokoen artean.Tenperatura eta gazitasunaz gain, beste aldagai osagarri batzuk ere neurtzen dira, hala nola argi-transmisioa, disolbatutako oxigeno edukia, edo klorofila kontzentrazioa, gainazaletik hondoraino.\nNeurketak sakonago egiteko beharra\nNeurketak errutinazko eran, ur zutabea azaletik hondoraino hartuta, burutzen diren kokagune askorik ez dago Bizkaiko golkoan. Dauden serieen artean, zaharrena Pasaiako kostaldean dago, eta AZTIk 32 urte daramatza neurketak egiten; horri esker, kalkulatu ahal izan da itsasoko gainazaletik hondorainoko batez besteko tenperatura ia gradu erdi bat igo dela 1986tik. Gaur egun, neurketak 110 metroko hondoraino egiten dira gehienez, baina, klima aldaketak gure kostaldean izan dezakeen eragina ikusita, beharrezkoa litzateke neurketak sakonago egitea, izan ere, ez dakigu aipatutako sakoneraren azpitik zer gertatzen ari den.\nUhinak Kongresura laburpenak aurkezteko azken egunak\nIngurumena eta AZTIk Gipuzkoako hondartzak monitorizatuko dituzte KostaSystem-en bitartez


M24 | 'PPk bakardadea irabazi du eta zailagoa zaio ituntzea', dio EAJk\nEAJ: 'PPk berak landu du bere bakardadea eta orain zail ditu itunak'\nAitor Estebanen arabera, beste alderdien "adiskidetasuna" lortzeko "garai onak" aprobetxatu beharrean, PPk nahiago izan du "nahikoak zituen gehiengoez baliatzea".\nPPk ituna eskaini dio EAJri Araba, Gasteiz, Oion eta Artziniegarako\nEAJren iritzian, hauteskunde ondorengo itunak egiteko garai honetan, "estalaldiaren antzezpena", argi geratzen ari da PPk "bere bakardadea landu egin duela" azken urteotan eta, hortaz, orain zailagoa egiten zaio akordioak egitea.\n"Herritarrak ez daude ohituta horren moduko hizka-mizketara, Xabier Arzalluzek aipatzen zuen estalaldien antzezpenetara", esan du Aitor Esteban EAJk Kongresuan duen bozeramaleak.\nHala, Estebanen ustean, logikoa da horren moduko "errituak" egotea, bakoitzak bere "marra gorriak" ezarri eta "jarrerak" hartzeko, baina azkenean akordioak egin, egingo dira, ez dagoelako "besterik". "Normala da aste batzuetan halako gauzak ikusi behar izatea, baina azkenean gauzak bere onera etorriko dira, ez erakunde guztietan, baina bai gehiengoetan, gehiengo egonkorrak eta erakunde sendoak. Hori espero dut", erantsi du.\nHauteskunde osteko egoera honetan, PPren egoera ere azaleratu da; "bere bakardadea landu egin du", beste alderdien "adiskidetasuna" lortzeko "garai onak" aprobetxatu beharrean, PPk nahiago izan du "nahikoak zituen gehiengoez baliatzea".\nAlderdi horren jarrerak, Estebanen iritzian, "zauriak eragin" ditu eta orain beste alderdiekin akordioak ixteko oztopo dira, eta zailagoa da beste taldeentzat "jarrera zabalagoa edo zentratuagoa".


Zu ere herri zarelako!\n13 ekaina, 2017 Iritzia, Itzainak 511\nHerriaz mintzo garenean ohitura, erakunde, hizkuntza eta beste zenbait gauza berdinak dituen lurralde jakin bateko gizarte edo jende-taldeaz aritzen gara. Hauxe, neurri batean, zuzena bada ere, herri txiki eta erdi hutsa irudikatzen dudanean, biztanle bakarra bizi den herria, adibidez, beste irudi bat datorkit gogora, herriaren inguruko bestelako ikusmoldea.\nBiztanle bakarreko herrian erreparatzen dugunean, gizaki horixe da herria, bakar izate horrek areagotzen du bere garrantzia, izan ere, bera gabe ez baita herririk, herriak bereak egin du. Herri hustu horretan garbi antzeman daiteke herria bera irauteko biztanle horrexen premia ezinbestekoa dela. Garrantzi bera ematen al diogu geure herriotan pertsona bakoitzak irudikatzen duen herriari? Zinez, ezetz esango nuke.\nBakarrik bizi den biztanle hura bezala, imajinatzen al dugu pertsona bakoitza herria bera dela, eta ez biztanle bat, gizabanakoa? Zein erraz den herri izana masa handi baten pean uztea! Zein lasai geratzen garen norberaren arazoak eta erabakiak, norberak kudeatu baino, masa handi eta formagabe horren baitan uzten dugunean!\nGizaki bakoitza konplexutasun aberatsez osatua dago, eta guztiok zeharo berdin garela pentsatu baino, konplexutasun hori ulertzeko ariketa egin behar genuke, pertsona bakoitzaren sentipenak, emozioak, bizipenak errespetatuz, uste usteletan ez eroriz, estereotipoak, topikoak eta zurrumurru makurrak saihesteko.\nGarbi dago Biziak erakusten digun kolore, forma, esanahi anitzen ostadarrean herria ere haren isla izan behar dela, haren taupekin bat egin behar duela, Bizi horri begira jarri behar gatzaizkiola, batik bat gure pentsamenduak ondo begiratuz, bizi ditugun emozioak egoki kudeatuz, Biziaren taupak bizidunon taupekin bat eginez, ez talka batean, Biziaren aurka jardunez.\nBiziarekin dugun bizi-esperientzia ona balitz, bizidunok barrutik bizigarri dena azaleratuko genuke, oreka eta bakean erditutako ezer litzateke guztia, patxadaz egina, soseguz sortua. Gure herri izatetik pertsona bakoitzak arretatsu jokatuz pentsatutakoa, sentitutakoa, bizitakoa jarrera eraikitzailetik egingo bagenu, ez ginateke horrenbeste buruko pentsamenduetan galduko, unean uneko eginkizunei taxuz erantzungo genieke, eta guztiok herri izatea sendotuko genuke.\nNabarmen ikusten da Bizian bi emozio garrantzitsuenek gidatzen gaituztela: maitasunak eta beldurrak. Beldurraren itzalean ezkorkeria, biktimismoa, epaitze etengabea, bekaitza, nahasketa somatzen ditugu. Maitasunaren magalean: esker ona, samurtasuna, enpatia, bizipoza, konfiantza, errukia, besteak beste.\nZein da zure aukera? Nola ikusten duzu zeure burua, beldurrean galdua ala maitasunak gartua? Akatsak guztiok ditugu, aukera berrien irakaspen dira, haiek egiten gaituzte bi-dean hobeak. Aske zara aukeratzeko, beldurrez aritzeko edo maitasunez jarduteko, zure baitatik haragitzen ari zara berori, uneoro. Zu zara herria, zu zara sentimenduez, pentsamenduez, bihozkada bakoitza sentituz egunero zure egintza agerrarazten duzun sortzailea. Atseginez begiratzen zaitugu, gogo biziz jarraitzen, erakuts zaren eder hori, maiteki zaren sorkari hori, erakuts haurren antzera, kezkaren itzaletik ihes eginez eraikitzeko nahia, bihotzetik begietaraino aurrera ekiteko jakinminaren distira. Esnatu zure barrua, maitatu, etengabe, zaren herri izatea, maitatu zeu zarena, eta gogoratu: «Asko, gutxi dela, falta zaigun, sobera dugun denbora, gaur ere egiazkoak izateko».\nJardun horretan, egiazkoagotze bidean, naizen herria eraikitzen jarraitu nahi dut. Ekimen bizi honetan jardun nahi duzu? Ba, ekinez, zatoz!\n« «Fitnessa, kirola baino, nire bizitza estiloa da»\nBaratzeen aurpegirik atseginena »


Albisteak - Lehenik eta behin: Bong motak\nAzkenean beirazko bong baten formak, tamainak eta altuerak eragina du kea ur ganberatik barrura eta hodira sartzeko duen gaitasunean. Gainera, ontziaren eta zurtoinaren diametroak ere ke eta aire fluxua agintzen du. Beirazko bong mota ezagun batzuk honakoak dira:\nPercolator Bong: percolator bong batek ur ganberan esekitako beirazko iragazkia erabiltzen du. Iragazkia burbuilak uniformeki hautsi eta zabaltzeaz arduratzen da kea uretan zehar zirkulatzen dela ziurtatuz. Emaitza burbuila ñimiñoak sortzea da, bikainak dira substantzia toxikoak iragazteko kea ere hozten duten bitartean.\nBubbler Bongs: beirazko belarrezko bong hau bong eta pipa hibrido bat da. Aukera eramangarria da, horizontala. Kea hoztu eta iragazten duen goitibeherako ur ganbera bat dauka. Bubbler bat erabiltzen duzunean, kontuz ibili ez gogor tiratzeko, bestela ura irentsiko duzu.\nMini bongak: bong merkeak nahi dituzunean, mini bong eramangarria da zuretzat aukera egokia. Sei hazbeteko altuera duten miniak aurki ditzakezu, eta hainbat eskuragarri daude 60 $ baino gutxiagotan. Mini bong gehienek karbohidrato sistema batean oinarritzen dira. Prezio baxuagoa denez, beira meheagoekin egin ohi dira, errazago apurtzen direnak.\nBong zientifikoak: laborategiko beira borosilikatozko bongei ematen zaien izena da. Gailu garestiagoak dira, beroarekiko erresistentzia handiagoarekin indartsuagoak direlako. Diseinua hodi zuzen sinple batetik hasi eta errauts harrapatzaileekin, modu berezian landutako perkolagailuekin eta ahozko ahokadun bong-ekin konplexua izan daiteke.


Txina Intsektu Hiltzaile Intsektizida Esbiothrin 93% TC PBO fabrikatzaile eta hornitzaile | Senton\nIntsektu hiltzailea Intsektizida Esbiothrin% 93 TC PBO\nproduktuaren izena： Esbiothrin\nCAS zenbakia: 28434-00-6\nproduktuaren izena Esbiothrin\nCAS zenbakia 28434-00-6\nIrakite-puntua 386,8 ℃\nDentsitatea 1,05g / mol\nEs-biotrinada kalitate goreneko piretroide Intsektizida, jarduera-espektro zabalarekin, kontaktuaren bidez jokatzen da eta a ezaugarri du efektu indartsuak.Es-biotrinada aktiboa da intsektu hegalari eta arakatzaileetan, bereziki eltxoak, euliak, liztorrak, adarrak, labezomorroak, arkakusoak, zomorroak, inurriak, etab.Es-biotrinaoso erabilia da intsektizida fabrikatzea zerriak, eltxo bobinak eta isuri likidoak,Es-biotrinabakarka edo beste intsektizida batekin konbinatuta erabil daiteke, hala nola Bioresmethrin, Permethrin edo Deltamethrin, eta Sinergista (Piperonil butoxidoa) disoluzioetan.Pestizida beroak Nekazaritza Intsektizida kimikoa, eraginkorra Intsektizida Agrokimikoa Imidakloprid, piretorida intsektizida Zipermetrina dira gure produktuak ere.Gure produktua behar baduzu, jarri gurekin harremanetan. Gure enpresa nazioarteko trsding enpresa profesionala da.\nAplikazioa: baditu hiltzeko ekintza indartsuaeta eltxoak, gezurrak eta abar bezalako intsektuen aurka botatzea da tetrametrina baino hobea. Lurrun-presio egokiarekin, bobina, esterilla eta lurrungailu likidoetarako aplikatzen da.\nProposatutako dosia: bobinan,% 0,15-0,2 edukia, agente sinergiko kopuru jakin batekin formulatua; eltxo elektrotermikoan,% 20ko edukia disolbatzaile, propultsatzaile, garatzaile, antioxidatzaile eta aromatizatzaile egokiekin formulatua; aerosolen prestaketan, agente hilgarriarekin eta agente sinergikoarekin formulatutako% 0,05-0,1% edukia.\nToxikotasuna: ahozko LD akutua50 arratoiei 784mg / kg.\nHEBEI SENTON Shijiazhuang-eko (Txina) nazioarteko merkataritza enpresa profesionala da. Negozio garrantzitsuenen artean daudeAgrokimikoak, APIa & Bitartekoak eta oinarrizko produktu kimikoak. Epe luzeko bazkide eta gure taldearengan oinarrituta, produktu egokienak eta zerbitzurik onenak eskaintzeko konpromisoa hartzen dugu bezeroen premia ebolutiboak asetzeko.\nKalitate Goreneko Intsektizida Esbiotrina Fabrikatzaile eta hornitzaile aproposaren bila al zaude? Aukera zabala dugu prezio onetan, sormena izaten laguntzeko. Ekintza azkarra guztiaOsasun PublikoaIntsektizidak kalitatea bermatuta dute. Esbiothrin Intsektizida Likidoen Txinako Jatorrizko Fabrika gara. Edozein zalantza izanez gero, jar zaitez gurekin harremanetan.\nAurreko: Hidrazida Maleikoa Behin-behineko Herbizida Selektiboak\nD-aletrina Kalitate Handiko Intsektizida\nEtxeko intsektizida Pestizida biologikoa Mepe ...\nOso erabilia den etxe intsektizida dietiltoluamida\nIntsektizida Esbiothrin% 93 TC\nTetrametrina intsektizida sintetiko indartsua\nKalitate Handiko Nekazaritza Produktuak Intsektizida C. ...


Aiztondo bailarako bertsolaritza ikertzeko beka — Mintzola ahozko lantegia\nElkarlan proposamenagatik eskerrak ematen hasi du agerraldia Mintzola Ahozko Lantegiko Beñat Gaztelumendik. "Euskal Herri mailako proiektua kokatu zen Villabonan, herriarentzat ere aberasgarri izan asmoz, eta lan handia egin da hamabi urteotan. Hazia erein eta erein aritu gara eragile ezberdinekin elkarlanean, hainbat ikerketa proiektu eta tesi bultzatu ditugu eta jada hasiak gara uzta biltzen"; eta uzta horri gehituko zaion ikerketa bultzatzeko asmoa du Pello Mari Otaño bekak.\n"Herritik sortua eta herriari eskainia. Kilometroak jaia da; bertsolaritza, jolasa. Bata zein bestea elkar lotuta daude, eta guztiz txertatuta euskal kulturan", aipatu du Kilometroak egitasmoko Mikel Egibarrek eta gaineratu: "Gure herriak, euskararen herriak, belaunaldi berriak erakartzeko ekimen garaikideak izan behar ditu. Horretarako, azterketa, ikerketa eta analisia behar dira. Martxan jarri dugun Pello Mari Otaño bekarekin helburu honi erantzun nahi diogu".\nDeialdia Kilometroek eta Mintzola Ahozko Lantegiak jarri dute martxan, Amasa-Villabonako eta Zizurkilgo Zubimusu Ikastolaren eta Hernandorena Kultur Elkartearen babesarekin: "Pello Mari Otañok inork gutxi bezala islatzen ditu Zubimusuren balioak", azaldu du Zubimusu ikastolako ordezkaria den Nerea Zumeagak, "euskaltzaletasuna, eraldaketa, herriarekiko maitasuna… gainera, ikerketa beka hau aurrera eramateko moduak, herri eragile ezberdinak batera jardunik, hainbestetan aipatzen dugun elkarlan edo auzolanaren adibide ezin hobea dela deritzogu". Joxin Azkue Hernandorena Kultur Elkarteko kideak ere Pello Mari Otaño bertsolari zizurkildarraren lana gogora ekarri du: "Berezko dohainak erakutsi zituen Otañok bertsogintzaren alorrean, ugaritasuna, zehaztasuna, abilezia... Juan Mari Lekuona adituaren iritziz, XX. mendean zehar Otaño izan da bertsolaritzan gehien eragin duen maisua".


Izan ez direnak – Tropela.eus bloga\nIzan ez direnak\nBidaltzailea:Hibai\t 2014-03-02 Utzi iruzkina Izan ez direnak bidalketan\nIparraldeko Kanpainiaren aurreneko asteburua pasa da, eta honen biharamunean, kirol eta bizi-legeak agintzen duten moduan, euren garaileak (eta galtzaileak) ditugu hizketagai: Stannard eta Sky-ren lan bikaina Omloop Het Nieuwsblad-en, Boonen-en lasterketa pattala eta hurrengo eguneko erredentzioa Kuurne-Brusel-Kuurne-n OmegaPharma-k eman zuen erakustaldian, Belkin-en eta batez ere Vanmarcke-ren sentsazio onak, eta beste hainbat kontu.\nAlabaina, larunbateko proba ikusgarriak lasterketaren irteeran izan zuen kontrapuntua, bertan behar zukeen bere semeetako baten omenez gordekotako minutuko isilunean. Ez da gainera zoritxarrez azken urteotako bakarra izan, eta txirrindularitzaren tenplu handia den Belgikak (Flandesek batez ere) ikusi du batez ere zerrenda beltz hau loditzen azken bosturtekoan. Horrexegatik, izan zirenen gainetik, izan ez zirenak (eta jada tamalez sekula izango ez direnak) ekarri nahi izan ditugu gogora gaurkoan.\nFrederiek Nolf gaztea (2009, 21 urte) jadanik esperientziadun txirrindularia genukeen akaso, Flandeseko harrobi Topsport Vlaanderen koloreen nahiz beste batzuen defentsan. Aurreko urratsak ematen ari zela esan zuen agur, bere dohainak zeintzuk ziren erakusteko betarik gabe.\nFrank Vandenbroucke handia (2009, 34 urte) erretiratzeko adinean izango zen honezkero; ordurako jada bere onenetik eta normaltasunetik urrun zen. Baina fenomeno handiengandik zernahi espero badaiteke, bere kasuan ez zen gutxiago izango. Txirrindularitzari eginiko ekarpena, kontuak kontu eta istorioak istorio, ukaezina da. Garai bateko Het Volk-ean (egungo Het Nieuwsblad), besteak beste.\nHet Nieuwsblad-en ez, baina egunotan Kolonbiako Cali hirian jokatzen ari diren pistako munduko txapelketan izango genukeen seguru asko Dimitry de Fauw (2009, 28 urte). Patuak amaierarik gupidagabeena gorde zion berari, Isaac Galvez heriotzera eraman zuen erorikoan parte izatea gutxi ez eta gertaerak utzitako oinaze psikologikoari eutsi ezinda bere buruaz beste egitera eraman baitzuen.\nHasiera batean espero baino bilakaera makalagoa izan arren, maila oneko txirrindularia zen Wouter Weylandt (2011, 26 urte), seguru asko Iparraldeko Kanpainan emaitzaren bat edo beste eskuratzen saiatuko zena. Italiako Giroko zorigaiztoko etapa hark eraman zuen, eta berarekin, bidean zen Wouter txikia ezagutzeko aukera.\nAsteburuko lasterketetan izan balitz, isilik eta umil izango zen seguruenik Rob Goris (2012, 30 urte). Kirol bizitza xumea zeraman profesional izanagatik, eta modu isilean joan zen baita, Frantziako Tourra ikusle modura jarraitzen ari zela hotelean hilik aurkitu zutenean. Hala ere, gainerakoek besteko oroimena merezi du berak ere.\nEta zeresanik ez, larunbatean Ganteko irteeran behar zuen Kristof Goddaert-ek (2014, 27 urte). Bere taldeburu Sylvain Chavanel-en mesedetan lan egiteko prest, beti azaltzen omen zen prestasunarekin, haren lagun Heinrich Haussler-en agur gutun hunkigarriari erreparatuz gero. Taldearen hobe beharretan lanean, berak hanketan zuen abiadura puntua aldeko izango zuen beste aukeraren batean baliatzeko utzita.\nHaien guztien omenez beraz lerrook, eta denboran gertuago egoteagatik Goddaert-en omenez batez ere, txirrindularitzaren oroitzapenean beste guztiek besteko lekua merezi baitute.\nBidaltzailea:Hibai 2014-03-02 Hemen argitaratua:Klasikoak, TxirrindularitzaEtiketak: Belkin, Boonen, De Fauw, Galvez, Goddaert, Goris, Nolf, OmegaPharma, Sky, Stannard, Vandenbroucke, Varnmarcke, Weylandt\nBadatoz harbidetako klasikoak\n#87 Tropela.net podcastak: Paris-Niza 2014. Ibilbidearen eta txirrindularien azterketa


Donostia, helmuga gastronomiko onena. - Sagardoaren Lurraldea\nDonostia, helmuga gastronomiko onena.\nDonostia Britainia Handiko gastronomia onaren zaleentzako helmugarik onena izendatu dute. Hala erabaki du “Which” aldizkari entzutetsuaren epaimahai batek, 30 faktore desberdin kontuan hartuta. Donostiak, metro koadroko Michelin izar gehien dituen munduko hiriak, % 81eko puntuazioa lortu du, Tokio (% 78), Sydney (% 77), New York eta Parisen gainetik. Azken biek laugarren postua lortu dute sailkapenean, puntu-kopuru berberarekin.\nEzbairik gabe gastronomia Donostiako turismoaren oinarrietako bat da, eta gero eta gehiago dira hiria bisitatzen duten Britainia Handiko turistak. Kritikariek Donostiako jatetxeen eta pintxoen kalitatea goraipatu dute.


Lege-oharra | UDALTALDE\n1.- Web-orri hau Udaltalde 21 Nerbioi-Ibaizabal titulartasunekoa da.\nHelbide soziala: Elexalde, 18, 48498 Arrankudiaga (Bizkaia)\nPosta elektronikoko helbidea: info@udaltalde21.eus\nTelefonoa: (+34) 946 712 699\n2.- Web-orria erabiltzerakoan, atariak “Erabiltzaile” izaera esleituko dio sartu denari, eta Lege-ohar honetan sartuta dauden baldintza guztiak onartzen dituela ulertzen da. Erabiltzaileak baldintza horiek irakurri behar ditu webgune honetara sartzen den bakoitzean, baldintza horiek aldatu egin baitaitezke. Web-orri honen alderdi batzuk, duten berezitasunagatik, arau edo baldintza berezi batzuen mende egon daitezke; arau edo baldintza horiek Lege-oharra ordeztu, osatu edo alda dezakete, eta, beraz, “Erabiltzaileak” horiek ere onartu beharko ditu, horiek erabiltzean edo horietara sartzean.\n3.- Webgune honen eduki guztiak (testuak, argazkiak, grafikoak, irudiak, teknologia, softwarea, estekak, ikus-entzunezko edukiak, diseinu grafikoa, iturri-kodea eta abar), bai eta markak eta zeinu bereizgarriak ere, Udaltalde 21 Nerbioi-Ibaizabal edo hirugarrenen jabetzakoak dira. Erabiltzaileak ez dauka inolako eskubiderik horien gainean, webgune hau erabiltze hutsagatik.\nErabiltzaileak ezin izango du: a) webgune honetan jasotako edukiak erreproduzitu, kopiatu, banatu, eraldatu edota aldatu, legeak aurreikusitako kasuetan edota Udaltalde 21 Nerbioi-Ibaizabal edota eskubide horien titularrak berariaz baimendutako kasuetan izan ezik; b) webgunean jasotako softwarea, irudiak, bideoak edota datu-baseak erabilera pribaturako erreproduzitu edo kopiatu, ez eta publikoki jakinarazi edota hirugarrenen esku utzi ere, horrek erreproduzitzea dakarrenean; c) webgunea osatzen duten edukiak atera edo berrerabili.\n4.- Bere web-orrietatik webgune honetan loturak txertatu nahi dituen erabiltzaileak honako baldintzak bete beharko ditu: a) loturak hasierako orrira soilik eramango du, eta ezin izango da beste era batera ere erreproduzitu; b) ezin izango dira webgunea inguratzen duten frameak edo edozein motatako markoak ezarri, edota beste helbide batzuetatik ikusteko edo webgune honetatik kanpoko beste eduki batzuekin batera edukiak ikusteko aukera ematen duten bestelako bideak erabili, horrek zerbitzuaren edo edukiaren jatorriari buruzko zalantza edo okerren bat sortzen badio edo sor badiezaioke erabiltzaileari, legez kanpoko konparaketa edo imitazio bat egiten badu, edo Udaltalde 21 Nerbioi-Ibaizabal markaz edo izen onaz baliatzen bada, edo legeak debekatutako baliabideren bat erabiltzen bada; c) lotura egiten duen orriak ezin izango du Udaltalde 21 Nerbioi-Ibaizabal buruzko edo berorren produktuen eta zerbitzuen kalitateari buruzko informazio faltsurik edo zehatza ez denik eman; d) bidaltzaileak ezin izango du Udaltalde 21 Nerbioi-Ibaizabal marka edo bestelako bereizgarririk erabili bere web-orriaren barruan, legeak edota Udaltalde 21 Nerbioi-Ibaizabal berak berariaz baimendutako kasuetan izan ezik; e) lotura ezartzen den orriak indarreko legeria bete beharko du, eta ezin izango du eduki legez kanpokoa izan daitekeen edukirik edo loturarik egin horietara, edota kaltegarriak, moralaren eta ohitura onen aurkakoak direnetara, Udaltalde 21 Nerbioi-Ibaizabal bidaltzailearen ideia, adierazpen edo jokabide horiek babesten dituela pentsaraztera bultza dezaketenetara edo Udaltalde 21 Nerbioi-Ibaizabal jarduera kontuan hartuta egokiak ez direnetara, lotura egiten den webgunearen gai orokorra eta edukiak aintzat hartuta.\n5.- Ez da Udaltalde 21 Nerbioi-Ibaizabal ardura webgune honetan programa maltzurrak edo bestelako informatika elementu kaltegarriak egon ez daitezen kontrolatzea. Erabiltzaileari dagokio, edonola ere, tresna egokiak eskura izatea, elementu horiek atzemateko eta garbitzeko. Horren arabera, Udaltalde 21 Nerbioi-Ibaizabal ez du erantzukizunik izango webgune honetan egon bitartean ekipamendu informatikoek izan ditzaketen kalteen inguruan. Era berean, Udaltalde 21 Nerbioi-Ibaizabal ez da Erabiltzaileei eragindako kalteen erantzule izango, kalte horiek webguneko zerbitzua eteten duten telekomunikazio-sareetako akats edo deskonexioek eragindakoak badira.\n6.- Webgune honek Erabiltzaileari Interneteko beste orrialde batzuetara sartzeko aukera ematen dioten loturak izan ditzake. Kasu horietan, Udaltalde 21 Nerbioi-Ibaizabal erantzukizuna izango du loturen bidez emandako edukien eta zerbitzuen inguruan, horien desegokitasunaren berri izan eta behar den moduan desaktibatu ez dituen kasuetan soilik. Erabiltzaile batek ulertzen badu loturetako batek eduki desegokiak edo legez kontrakoak dituela, Udaltalde 21 Nerbioi-Ibaizabal jakinarazi ahal izango dio, baina horrek ez du esan nahi erakunde horrek lotura hori ezabatu behar duenik. Udaltalde 21 Nerbioi-Ibaizabal ez ditu loturetako eduki eta zerbitzu guztiak ezagutzen beti; beraz, ez du erantzukizunik izango eduki horiek kalitatekoak ez badira, eguneratu gabe badaude, eskuragarri ez badaude, akastunak badira, legez kontrakoak badira edo erabilgarriak ez badira; era berean, ez da horien bidez egindako adierazpenen edota eskainitako edukien eta emandako zerbitzuen erantzule izango, zerbitzu horien zuzeneko arduraduna denean salbu.\n7.- Erabiltzaileak webgune hau ondo erabiltzeko konpromisoa hartzen du, Legean, Lege-oharrean eta, hala badagokio, aplikagarriak diren bestelako baldintzetan, araudietan eta jarraibideetan jasotakoaren arabera. Erabiltzaileak Udaltalde 21 Nerbioi-Ibaizabal eta hirugarrenen aurrean azalpenak eman beharko ditu, betebehar horiek ez betetzearen ondoriozko kalteen inguruan.\n8.- Honako Lege-oharra Espainiako legerian oinarritzen da, erabat. Lege-ohar honen interpretazioaren edo aplikazioaren inguruko edozein gatazka konpontzeko, Erabiltzailea Udaltalde 21 Nerbioi-Ibaizabal helbideratuta dagoen herriko auzitegien mende jarriko da.


Asier Sarasua 2005/01/05 23:25\nKikili-usain olor a tigre. • Hantsa, aker-usaina; usain txarra, baina pertsonena.\nHau dok kikili-usaiña! Dutxau hari azkar!\nEsakera hori nere aittak esaten zeban, sarri esan be. Hizteixetan ez dot topau, baina Lekeitio inguruan entzun izan dot. Gure etxian, behintzat, beti zentzun txar horrekin: hantsa, aker usaiña...\n« Aurreko 10 elementuak Hurrengo 10 elementuak » 1 ... 67 68 69 70 71 72 73


Abanto-Zierbenako Udala - Abantok adinekoen nazioarteko eguna ospatuko du\nAbantok adinekoen nazioarteko eguna ospatuko du\nAdinekoak gure gizartearen giltzarria dira, esperientzia eta jakinduria beteko pertsonak. Hala, urriaren 1ean, eskubide propioz dagokien aitorpena egingo zaie. Hori dela eta, Abanto Zierbenako Udalak haiekin batera ospatu nahi du egun seinalatu hori.\n"Eguerdiko ordu batean, udaletxeko ateak irekiko dizkiegu Gallartako, Las Carrerasko eta Sanfuentesko erretiratuen, alargunen eta pentsiodunen elkarteei. Jakinarazi nahi diegu guztiz garrantzitsuak direla, gaur eta beti. Krisialdietan, erakutsi dute beraiek laguntzen dutela gehien familian; borrokalariak dira berez, eta oraindik ere asko dute guri erakusteko" adierazi du, hunkituta, Abanto Zierbenako alkate Maite Etxebarriak.\nGaur egun, udalerrian 9.163 biztanle daude, eta 65 urtetik gorakoak biztanleria osoaren % 17 dira. Gizarte Ekintza Arloko zinegotzi Elena Setiének hitz batzuk eskainiko dizkie bertaratzen diren elkartekideei, eta haiek, halaber, beren kezkak adierazteko aukera izango dute. Ondoren, poema bat irakurriko da. Amaitzeko, Abanto Zierbenako Udal Musika Eskolak emanaldia egingo du.\n"Eskerrak eman nahi dizkiegu, egindako ahaleginagatik eta sakrifizioagatik, bene-benetakoak izateagatik; izan ere, egunez egun balio onak transmititzen dizkigute" azaldu du Etxebarriak.\nMeatzaldeko udala gogor ari da lanean gure adinekoen bizi-kalitatea hobetzeko. Horren harira, hainbat ekintza gauzatzen dira kolektibo horren autoestimua indartzeko, eta zahartze aktiboko politikak bultzatzen dira, adinekoen partaidetza sustatzeko eta haien beharrizanei erantzuteko.\nNabarmentzekoa da etxeko laguntzaren zerbitzua: askotan, laguntza hori ezinbestekoa izaten da familia ondo egon dadin. Gainera, zerbitzuaren bidez, sendagaiak hobeto erabiltzeko programan ere parte har dezakete. Erabateko konpromisoa dugu gure herritar zaharrenekin, eta, beharrezkoa denean, gizarte-laguntzak ematen ditugu. Oso nekeza da laguntza behar duen pertsona maite bat zaintzea; horregatik, Udalak mendekotasunaren balorazioa izapidetzeko aholkuak ematen ditu. Bestalde, Zainduz programak babesa ematen die laguntza behar duten adineko senideak zaintzen dituzten familiei. Era berean, urte osoan informazioa ematen zaie, lapurretetatik eta iruzurretatik babesteko.\nEra berean, Meatzaldeko udalak haien oroitzapenak gorde nahi ditu, gure historia osatzen baitute; hori dela eta, material grafikoa eta idatzizkoa biltzen da. Hala, abian jarri dira gazteen eta adinekoen arteko topaketak, errezeta tradizionalak egiteko eta partekatzeko. Konekta Zaitez programaren bidez, gaztetxoek teknologia berriak erabiltzen irakasten diete erretiratuei. Horrez gain, su-detektagailuak ari dira jartzen bakarrik edo 80 urtetik gorako norbaitekin bizi diren 80 urtetik gorako pertsonen etxean. Bestalde, Udalak 24 orduko laguntza-protokoloa dauka egoera ahulean dauden 60 urtetik gorako pertsonentzat.\n"Lanean dihardugu laguntzarik, arretarik eta zerbitzurik onena emateko, zahartzarora iristean sortzen diren beharrizanei erreparatuz" adierazi du alkateak.\nGallartako, Sanfuentesko eta Las Carrerasko erretiratuen etxeak jai-giroan daude: arratsaldean, bertaratzen direnek dantzaldiaz, antzerkiaz, bingoaz eta mokadu batzuez gozatu ahal izango dute, konpainiarik onenean eta giro paregabean.


Atentzio Osoa edo Mindfulness delakoa, momentu bakoitzean pentsatzen, sentitzen eta egiten ari garen gauza bakoitzaz jabetzea da, baina modu aldendu eta ez-erreaktibo batean. Honako prozesu meta-kognitibo hau, naiz eta konplexua izan, Atentzio Osoaren praktikaren bidez lor daiteke.\nGainera, Atentzio Osoa, antsietatea eta depresioa bezalako estatuen tratamendurako tresna egokia dela frogatua dago. Beste mota bateko gaixotasunen tratamendurako ere egokia dela baieztatua dago; oinaze kronikoak, elikadura arazoak, buruko nahasmen larriak, nahasmen obsesibo-konpulsiboa, mugako pertsonalitatea (border line), etab.\nBere jaiotzetik, BARAKA-k Atentzio Osoaren gaitasuna eta onuraren ikerkuntza izan ditu helburu, batez ere honako lau arlo nagusietan: Ongizate psikologikoa, osasun mentala, lan arloa eta hezkuntza arloa.\nAtentzio Osoa (Mindfulness)\nMindfulness-a atentzio eta kontzientzia osoa dela esan daiteke, momentu bakoitzean presentzia adi eta gogoetatsua hain zuzen. Bere helburua, pertsona bakoitza orainaldian kontzentratzea da, modu aktibo batean, gertatzen ari dena eragotzi edo epaitu gabe.\nProzedura terapeutikoaren ikuspuntutik, Atentzio Osoak, alde emozionalak eta ez-hitzezko beste prozesu guztiak diren bezala onartzea da, saihesten edo menderatzen saiatu gabe. Prozedura automatikoei lotutako gertaera menderaezinen kontrola lortzeko, esperientzia eta interferentzia-eza behar dira.\nAzken aldian, Mindfulness-ak ospe handia lortu du, batez ere Amerikako Estatu Batuetan, ekialdeko balioei lotuta. Hala ere, bertan, psikologian aspaldidanik ezagunak diren zenbait gai aztertzen dira: Biofeedback-eko tekniken erabilpenean edo hipnosian oinarritutako esposizioa eta norberaren erregulatzea. Bertan hautemateko eta zentzumen fenomenoak diren bezala agertzen dira.\nHauen erabilgarritasuna, eskaintzen dituzten teknika sortaz haratago doa, beste psikologia guztiz ezberdin bati aurre egiten baitio: Kontrola erabiltzea eta estresaren eta antsietatearen ezabapena, esperientziarik gabeko prozedurak erabilita lortzea helburu duen psikologiari hain zuzen ere. Izan ere, prozedura hauek sendatu nahi diren gaitz hauek betikotzen lagundu dezakete.\nAtentzio Osoa bi modu desberdinetan praktikatu daiteke. Alde batetik praktika formala dago, mendebalde-tarrok meditazio bezala ezagutzen dugun hori hain zuzen. Nonbait geldirik egotean (normalean eserita) eta orainaldiko esperientzien jabe izatean datza. Modu honetan, gorputz-sentsazioen, pentsamenduen eta emozioen joan-etorriaren begiratzea eta kontzientzia-hartzea lor daiteke.\nHonela praktikatzen jardutean, norberaren sentimendu eta pentsamenduak pasatzen uztea lortzen da, bertan gelditu gabe, gehiegizko garrantzirik eman gabe, epaitze-asmorik gabe, momenturo gertatzen ari den guztiaren jabe izanda.\nPraktika informalak, eguneroko ekintza jakin batzuetan atentzioa jartzean datza, bazkaltzean, ibiltzean, besteekin harremanetan edo etxean edo lanean egiten dugun edozein ekintzan.\nJatordua Mindfulness-aren praktika informalerako momentu egokia da. Askotan, jateko momentuan, telebista ikusten edo beste edozertan pentsatzen ari gara, janaria dastatu gabe. Modu adi batean jatea zera litzateke: Zientzialari batek edo esploratzaile batek aurkikuntza berri baten aurrean edukiko lukeen jarrera edukitzea. Zer sentitu behar den epaitu edo aurre-ikusi gabe. Modu honetan janariaz askoz gehiago gozatuko dugu, et janari horrek gure gorputzari hobe egingo dio, gure organismoarekin duen kontaktua hobetzen baita…


Konfinamenduan sorturiko “Bertsoa Bizi Gazte” lehiaketa bukatzear - Nontzeberri\nHasiera/BERTSOTAN/Konfinamenduan sorturiko “Bertsoa Bizi Gazte” lehiaketa bukatzear\nArabako Bertsozale Elkarteak, Arabako Foru Aldundiaren laguntzarekin, Bertsoa Bizi Gazte bideoklip eta zuzeneko emanaldien lehiaketa abian jarri zuten duela hilabete batzuk, baina koronabirusak ekarritako egoeraren aurrean moldaketa berri batzuk egin behar izan dituzte lehiaketa aurrera eraman ahal izateko.\nBertsoa Bizi Gazte lehiaketan Instagram bidez egiteko aukera dago, eta bideoklipak eta zuzenekoak egiteko laguntza ere eskainiko dute antolatzaileek. Egin beharreko pausu guztiak hemen kontsultatu ahal dituzue.\nMaiatzaren 15a baino lehen lanak bidali beharko dira bertsoabizi@gmail.com helbidera. Hortaz agudo ibili, azken egunetan zabiltzate eta.\nLau sarituek asteburu bateko egonaldia izango dute opari Zuhatzan irailaren 4, 5 eta 6an. Bertan, kirol abentura, euskara eta sormena uztartuz Uribarri-Ganboako urtegi inguruan egonaldi bikainaz gozatzeko aukera izango dute.


1. Haukiek dire Barukek Babilonan iskribatu liburuko hitzak, (Baruk baitzen Neriasen semea, Nerias Maasiasena, Maasias Sedeziasena, Sedezias Sedeirena, Sedei Helziasena),\n2. Bortzgarren urtheko hilabethearen zazpigarren egunean, Kaldearrek Jerusaleme hartu eta erre zuten mugatik.\n3. Barukek irakurtu zituen liburu huntako hitzak Judako errege Jekonias, Joakinen semearen aitzinean, eta populu guziaren aitzinean, zeina ethortzen baitzen liburuaren aditzera;\n4. Handien aitzinean, erregeen semeen, zaharren eta populuaren aitzinean, ttipitik handiraino, Sodiko ur-hegian, Babilonan egoten ziren guzien aitzinean.\n5. Eta aditzean, egiten zuten nigar, barur eta othoitz Jaunaren aitzinean.\n6. Eta bildu zuten diru zerbait, batbederak zuen ahalaren arabera;\n7. Eta Jerusalemera igorri zuten Joakini, Helziasen seme Salomen arresemeari, eta aphezei, eta harekin Jerusalemen khausitzen zen populu guziari;\n8. Sibango hilabethearen hamargarren egunean, noiz-etare izaten baitzituen, Judako lurrera bihurtzeko, Jaunaren tenploko untziak, tenplotik eramanak izan zirenak, Judako errege Sedezias Josiasen semeak egin zituen zilharrezko untziak,\n9. Babilonako errege Nabukodonosorrek Jerusalemetik hartu eta Babilonara estekaturik eraman zituen ondoan Jekonias, buruzagiak, handi guziak eta lekhuko populua.\n10. Eta hau gaztiatu zuten: Huna non igorri darozkitzuegun diruak, zeinetarik erosatzue holokaustak eta isentsua, egizkitzue sakrifizioak eta bekhatuarentzateko eskaintzak gure Jainko Jaunaren aldarean;\n11. Eta othoitz egizue Babilonako errege Nabukodonosorren biziarentzat, eta haren seme Baltasarren biziarentzat, hekien egunak lurraren gainean izan ditezen zeruko egunak bezala;\n12. Eta Jaunak eman dezagun indarra, eta argi detzan gure begiak, bizi gaitezentzat Babilonako errege Nabukodonosorren itzalaren azpian, eta haren seme Baltasarren itzalaren azpian, zerbitza detzagun egun luzez, eta begitharte aurkhi dezagun hekien aitzinean.\n13. Eta guretzat ere othoitz zazue gure Jainko Jauna, zeren gure Jainko Jaunaren kontra egin baitugu bekhatu, eta haren hasarrea gure gainetik ez baita aldaratu egungo eguneraino.\n14. Eta irakur zazue liburu hau, zeina igorri baitarotzuegu irakurtua izan dadien Jaunaren tenploan besta-buru batez eta muga onean;\n15. Eta erranen duzue: Gure Jainko Jaunari zuzentasuna, guri aldiz begitharteko ahalkea, egungo egunean ageri den bezala Juda guziaren eta Jerusalemdarren baithan,\n16. Gure erregeen, gure buruzagien, gure aphezen, gure profeten, eta gure aiten baithan.\n17. Gure Jainko Jaunaren aitzinean egin dugu bekhatu, eta ez dugu sinhesterik izan, hartaz mesfidatuz.\n18. Eta ez gatzaizkio ethordun izatu, eta ez dugu entzun gure Jainko Jaunaren mintzoa, eman zarozkigun manamenduetan ibiltzeko.\n19. Gure arbasoak Egiptoko lurretik erakharri zituen egunetik eta orai arteo, sinhets-gogor ginen gure Jainko Jaunaren alderat; eta gure gogo haizatuek gibelerat egin dute, haren mintzoaren ez aditzea gatik.\n20. Eta iratxiki zaizkigu asko gaitz eta madarizione, Jaunak ezarri zituenak bere zerbitzari Moisen ahoan, Moise, zeinak erakharri baitzituen gure arbasoak Egiptoko lurretik, hekiei ematekotzat esne eta ezti zarioen lurra, orai ere ageri den bezala.\n21. Eta ez dugu entzun gure Jainko Jaunaren mintzoa, igorri izan darozkigun profeten hitz guzien arabera:\n22. Eta zein gure bihotz galduko oldera ibili gare, jainko arrotzen zerbitzatzeko, gure Jainko Jaunaren aitzinean gaizkia eginez.\n1. Aria hortaz gure Jainko Jaunak, guri, eta gure juie Israel juiatu dutenei, gure erregeei eta buruzagiei, Israel guziari eta Judari erran zaroeten hitza frogetan ezarri du,\n2. Jaunak gure gainera erakharriko zituela hanbateko zorigaitzak, non halakorik ez baitzen zeruaren azpian gerthatu, (hala gerthatu den bezala Jerusalemen, Moisen legean iskribatua denaren arabera);\n3. Gizonak janen zuela bere semearen eta bere alabaren haragitik.\n4. Eta Jaunak arthiki ditu, gure inguruan diren errege guzien eskuetara, laido eta desmasietan populu guzietan, zeinen erdian barraiatu baikaitu Jaunak.\n5. Eta eginak izan gure azpiko eta ez gaineko, zeren dugun bekhatu egin gure Jainko Jaunaren kontra, haren erranari ethordun ez izanez.\n6. Gure Jainko Jaunari zuzentasuna; guri aldiz, eta gure arbasoei, begitharteko ahalkea; egun gerthatzen den bezala.\n7. Alabainan Jaunak aitzinetik erran zituen gure kontra, gainera ethorri zaizkigun gaitz horiek oro;\n8. Eta ez dugu othoiztu gure Jainko Jaunaren begithartea, batbederak gibelerat egin ginezan gure bide guziz tzarretarik.\n9. Eta Jauna atzarria egotu da gaitz horiei eta gure gainera arthiki ditu; ezen Jauna zuzena da guri manatu darozkigun bere manamendu guzietan;\n10. Eta guk ez dugu entzun haren errana, ibil gintezen gure aitzinean eman zituen manamenduetan.\n11. Eta orai, Israelgo Jainko Jauna, zure populua Egiptoko lurretik atheratu duzuna zure esku hazkarras, ezagutkariz eta sendagailaz, zure indar handiaz eta beso goraz, eta zure buruari izen bat eman diozuna egun den bezalakoa;\n12. Bekhatu egin dugu, gaizki ibili eta tzarkerian haritu gare, gure Jainko Jauna, zure erabaki guzien kontra.\n13. Gure ganik aldara bedi zure hasarrea, zeren garen bazterrerat utziak eta guti jendaien artean, zeinetan barraiatu baikaituzu.\n14. Entzun zatzu, Jauna, gure othoitzak eta errekeiak; eta athera gaitzatzu zure izenaren ariaz; eta iguzu begitharte aurkhi dezagun hunat erakharri gaituztenen aitzinean;\n15. Lur guziak jakin dezan zu zarela gure Jainko Jauna, eta zure izena deithua dela Israelen eta haren ganikako iraulgiaren gainera.\n16. Begira zazu, Jauna, zure egoitza saindutik gure gainera; makhur zazu zure beharria eta entzun gaitzatzu.\n17. Zabal zatzu begiak eta ikhusazu; ezen hilak, hobian direnak eta zeinen izpiritua berezia izan baita gorphutzetik, ez dira hariko ohore eta aithor bihurtzen Jaunari;\n18. Bainan gaitzaren handiz ilhunik dagoen gizonak, makhurtua eta hebaindua dabilanak, begiak iraungiak dituenak eta goseak iragana denak, bihurturen darozkitzu aithor eta ospe.\n19. Ezen ez ditugu gure aiten zuzentasunaren ariaz ixurtzen othoitzak, ez-eta urrikalmendu eskatzen zure aitzinean, oi gure Jainko Jauna;\n20. Bainan-bai zeren igorri ditutzun zure hasarrea eta sumindura gure gainera, zure zerbitzari profeten arartekoz erran zinuen bezala, zinioelarik:\n21. Hunela mintzo da Jauna: Aphal zatzue zuen soina eta zuen burua, eta lanean hari zaitezte Babilonako erregerentzat, eta jarriak geldituko zarete zuen arbasoei eman diotedan lurrean.\n22. Baldin ez baduzue entzuten zuen Jainko Jaunaren errana, lanean hari zaiteztela Babilonako erregerentzat, ilkhiaraziren zaituztet Judako hirietarik eta Jerusalemetik kanporat;\n23. Eta khenduren ditut zuen erditik atseginezko eta bozkariozko otsak, jaun esposaren eta andre esposaren kantuak, eta egoiliar-hatzik ez da izanen zuen lur guzian.\n24. Eta ez dute entzun zuk errana, lanean hari zitezela Babilonako erregerentzat; eta zuk obratu duzu zure zerbitzari profeten arartekoz erran zinduen hitza, gure errege eta gure arbasoen hezurrak khenduak izanen zirela beren tokitik;\n25. Eta hara non izan diren arthikiak iguzkiaren khaldari eta gauazko hotzari; eta gure aitak hil dira oinhazerik gaitzenetan gosetetik, ezpatatik eta desherripenetik.\n26. Eta tenploa, zeintan deithua izan baita zure izena, ezarri duzu egun den bezala, Israelgo etxearen eta Judako etxearen tzarkeria gatik.\n27. Eta gure gainean egin duzu, oi gure Jainko Jauna, zure ontasun guziaren arabera, eta zure urrikalpen handi horren guziaren arabera;\n28. Erran izan zinduen bezala zure zerbitzari Moisen arartekoz, manatu zinaroen egunean iskriba zezan legea Israelgo umeen aitzinean,\n29. Zinioelarik: Baldin ene mintzoa entzuten ez baduzue, oste handi hori xume batera bihurraraziren dut, barraiaturen zaituztedan jendaien artean;\n30. Badakit alabainan populuak ez nauela entzunen, populu buru gogorrekoa delakoz; eta bere baithara gathibutasuneko lurrean da itzaliko;\n31. Eta jakinen dute ni naizela horien Jainko Jauna; eta bihotz bat emanen daroet, eta ezagutza izanen dute; beharriak emanen daroztet, eta adituko dute.\n32. Eta laudaturen naute beren gathibutasuneko lurrean, eta ene izenaz orhoit izanen dire.\n33. Eta urrunduren dire bere buru-gogortasunetik eta beren tzarkerietarik; ezen beren aita, ene kontra bekhatu egin dutenen bideaz orhoituren dire.\n34. Eta horien aitei, Abrahami, Isaaki eta Jakobi, zin eginez agindu nioten lurrera bihurraraziren ditut; eta han nausituren dire; eta berhaturen ditut, eta ez dire aphurtuko.\n35. Eta horiekin eginen dut bethiko bertze batasun bat, ni horien Jainkoa izateko eta horiek ene populua; eta ez dut gehiago higituko ene populua, Israelen umeak, eman diotedan lurretik.\n1. Eta orai, Jaun guziz-ahalduna, Israelgo Jainkoa, arima batek hesturetan, gogo behartu batek oihu egiten darotzu:\n2. Adi zazu, Jauna, eta urrikal zaite, Jainko urrikalkor bat zarelakotz; urrikal zakizkigu, zeren egin baitugu zure aitzinean bekhatu.\n3. Ezen zu bethiaren gainean zare jarria, eta gu gure mende xedatuan galdu behar othe gare?\n4. Jaun guziz-ahalduna, Israelgo Jainkoa, adi zazu orai Israelgo hilen eta zure aitzinean bekhatu egin dutenen semeen othoitza; gure aitek ez dute entzun beren Jainko Jaunaren mintzoa, eta guri iratxiki zaizkigu asturugaitzak.\n5. Ez orhoit gure aiten tzarkeriaz; bainan ordu huntan zure eskuaz eta zure izenaz orhoit zaite.\n6. Zu zare alabainan gure Jainko Jauna, eta zu zaitugu laudaturen, Jauna,\n7. Ezen zure beldurra gure bihotzetan hortako eman duzu, eta zure izenari dei egin diozoguntzat, eta lauda zaitzagun gure gathibutasunean; zeren gure aita, zure aitzinean bekhatu egin dutenen gaixtakeriatik baikare bihurtzen.\n8. Eta huna non garen egun gure gathibutasunean, zeintan barraiatu baikaituzu, laido, madarizione eta tzarkeriaren meioriako, oi gure Jainko Jauna, gure aita, zure ganik gibelerat egin zutenen gaixtakerien arabera.\n9. Israel, adi zatzu bizitzeko manamenduak; beharriaz har zatzu, gurbiltasunaren ikhasteko.\n10. Nolaz, Israel, aurkhitzen zare etsaien lurrean?\n11. Lur arrotzean zahartzen, hilekin khutsatzen, eta hobira jausten direnekilako begiratua zare.\n12. Zuhurtziaren ithurria utzi duzu;\n13. Ezen baldin Jainkoaren bidean ibili bazine, bethiko bakean egotu zintazkeen segur.\n14. Ikhasazu non datzan umotasuna, non datzan indarra, non datzan adimendua jakin dezazun halaber non dauntzan biziaren luzetasuna eta bizitzekoa, non dauntzan begietako argia eta bakea.\n15. Nork aurkhitu du zuhurtziaren egoitza, eta nor sarthu da haren khutxategian?\n16. Non dire jendaietako buruzagiak, lurrean diren basabereen gainean nausitasuna zerabilkatenak,\n17. Zeruko hegastinez dostatzen zirenak,\n18. Murruka biltzen zituztenak urhea eta zilharra, zeinetan baitute gizonek beren sinhestea, eta zeinetarik ez baitute behinere aski bildurik? Non dire zilharra lantzen zutenak antze handirekin, eta hartarik nihonereko obra ederrak egiten zituztenak?\n19. Xahutuak dire, eta jautsi dire ifernuetara, eta bertze batzu jaiki dire hekien orde.\n20. Gizon-gazteek ikhusi dute argia, eta lurraren gainean egotu izan dire; ez dire ordean zuhurtziaren bideaz izan jakintsun.\n21. Ez dituzte ezagutu haren bidexkak; hekien semeek ez dute hura hartu, eta hura hekien ganik urrun gelditu da.\n22. Hartaz ez da Kanaango lurrean entzuterik izan, eta Themanen nihork ez du ikhusi.\n23. Halaber Agarren semeek, lurretikako gurbiltasun baten bilha dabiltzanek, eta Merhako eta Themango tratulariek, eta khondera-egileek, eta gurbiltasun eta argi-bilhatzaileek, ez dute ordean ezagutu zuhurtziaren bidea, ez-eta atzeman haren bidexkak.\n24. Oi Israel, zeinen den handia Jainkoaren etxea, eta zeinen zabal haren nausitasuneko lekhuak\n25. Zabalak eta mugarrigabeak, gorak eta gaitzak dire.\n26. Han izatu dire digante aiphatu, hastapenean ziren hekiek, digante gaitz eta gerlan ikhasi hekiek.\n27. Etzituen hekiek hautatu Jaunak, eta etzuten aurkhitu zuhurtziaren bidea, hargatik galdu ziren.\n28. Eta nola ez baitziren zuhurtziaren jabe, beren zorokeriak hilarazi zituen.\n29. Nor igan da zerura, eta han zuhurtzia hartu, eta hedoietarik jautsarazi du?\n30. Nork itsasoa iragan eta aurkhitu du hura, eta ekharri du, urhe hauta baino nahiagoz?\n31. Nihor ez da haren bideak jakin detzazkeenik, eta haren bidexkak bilhatzen dituenik.\n32. Bainan ezagutzen du, eta bere gurbiltasunaz aurkhitu du gauza guziak dakizkienak, lurra bethikotzat aphaindu eta abere orotaz bethe duenak;\n33. Harek bidaltzen du argia, eta badoha; deitzen du, eta ikharan bihurtzen da.\n34. Izarrek berriz, eman dute beren argia, zeinek beren aldietan, eta boztu dira;\n35. Jainkoak deithu ditu, eta erran dute: Huna gu; eta goihererik dirdiratu dute beren egilearentzat.\n36. Hura da gure Jainkoa; eta haren aitzinean ez da bertzerik jainkotzat hartuko.\n37. Harek aurkhitu ditu zuhurtziaren bide guziak, eta eman izan du hura gure aita Jakob bere zerbitzariari eta Israel bere hautetsiari.\n38. Horiez geroz, ikhusia izan da lurrean, eta solas egin du gizonekin.\n1. Hau da Jainkoaren manamenduen liburua, eta egundainotik den legea; bizitzera helduko dire hau begiratzen dutenak; heriotzera aldiz, hau bazterrerat utziko dutenak.\n2. Bihur zaite, Jakob, eta besarka zazu legea; hunen bidean ibil zaite hunen distiren argitara.\n3. Bertze bati ez utz zure ospea, jendaki arrotz bati zure goihendea.\n4. Dohatsu gare, Israel, zeren agertuak baitzaizkigu Jainkoaren gogarako diren gauzak.\n5. Ez grina, Jainkoaren populua, Israelen orhoitgarria.\n6. Jendaiei salduak zarete, ez xahutuak izateko; bainan zeren sumindu duzuen Jainkoaren hasarrea emanak izan zarete zuen etsaien eskuetara.\n7. Gaizkuratu duzue alabainan zuen egilea, Jainko bethierekoa, debruei imolatuz, eta ez Jainkoari.\n8. Ezen ahantzi duzue hazi zaituzteten Jainkoa, eta zaurthu Jerusaleme, zuen unhidea.\n9. Ikhusi du hasarrea Jauna ganik zuen gainera jausten, eta erran du: Adi zazue, Siongo ingurukoek, Jainkoak igorri baitarot atsekabe handia.\n10. Ikhusi dut ezen Bethierekoak ene populuaren, ene seme-alaben gainera igorri duen gathibutasuna.\n11. Hazi nituen gozoki eta utzi ditut nigar eta bihozminekin.\n12. Nihor ez bedi boz ni ikhusteaz alhargun eta inkoniatua; populu handiak utzi nau ene umeen bekhatuen ariaz, Jainkoaren legetik zeihertu direlakotz.\n13. Haren erabaki zuzenak berriz, ez dituzte ezagutu; ez dira Jainkoaren manamenduetako bideez ibili, eta haren egiaren bidexketan ez dira zintasunekin sarthu.\n14. Siongo ingurukoak ethor beitez, eta burutan iragan bezate Bethierekoak ene seme-alaben gainera ekharri duen gathibutasuna;\n15. Ezen hekien gainera urrundik erakharri du jendaki bat, jendaki gaixto eta bertze mintzaia batekoa,\n16. Zeinak ez baitu izan zaharrarentzat heraberik, ez-eta haurrentzat urrikalmendurik; eta eraman dituzte alhargunaren seme maiteak, eta inkoniamendutan zurtz ezarri dute alabarik gabe.\n17. Nik ordean zer laguntza egin dezakezuet?\n18. Alabainan gaitz horiek zuen gainera jautsarazi dituenak berak atheraturen zaituztete zuen etsaien eskuetarik.\n19. Ibil zaitezte, ibil, ene haurrak; ezen ni bakharrik naiz utzia.\n20. Biluzi naiz bakezko egunetako soinetarik; jauntzi dut errekeipeneko zakhua, eta bizi guzian deihadar eginen diot Guziz-Gorari.\n21. Ez grina, ene haurrak; Jaunari oihu egiozue, eta atheraturen zaituztete etsaietako aitzindarien eskuetarik.\n22. Ezen nik zuen salbamendua igurikitzen dut bethi eta niri saindua ganik dathorkit bozkarioa, zuei gure salbatzaile bethierekoa ganik ethorriren zaitzuen urrikalpenaren ariaz.\n23. Alabainan utzi zaituztet nigar eta auhenekin, eta Jaunak ene gana bethiko bozkario eta gozoan bihurraraziren zaituztete.\n24. Ezen nola Sionen hauzoek ikhusi baitute Jainkoa ganik ethorri zaitzuen gathibutasuna, orobat ikhusiko dute, eta laster, Jainkoa ganik ethorriren zaitzuen salbamendua, ohore handi eta bethiko distirarekin.\n25. Ene haurrak, jasankorki egar zazue zuen gainera jautsi den hasarrea ezen jazarri darotzuete zuen etsaiak bainan laster ikhusiren duzue galtzen, eta haren buruaren gainera izanen zarete.\n26. Ene ume minberak bide malkharrak gaindi ibili dire; alabainan etsaiak harrapaturikako arthalde bat iduri izan dire eramanak.\n27. Ez gogoan-behar, ene haurrak, eta Jaunari egiozue oihu; ezen zuen eramailea zuetaz orhoituren da.\n28. Alabainan nola zuen gogoak Jainkoa ganik baitzaituzte zeiherrarazi; hala, berriz itzulirik, hamarretan suharkiago duzue bilhaturen;\n29. Ezik zuei gaitz horiek erakharri darozkitzuenak, berak erakharriren darotzuete zuen salbamenduarekin bethirainoko gozoa.\n30. Ez gogoan-behar, Jerusaleme alabainan zure izena eman darotzuna da zu hertxatzen zaituena.\n31. Zuri jazarri darotzuten bidegabe egileak galduko dire; eta zure xahupenaz bostu direnak, izanen dire gaztigatuak.\n32. Zure umeek zerbitzatu dituzten hiriak eta zure umeek hartu dituztenak, gaztigatuak izanen dire.\n33. Ezen nola atseginez egon baitira zure xahutzeaz, eta bozkariatu zure erortzeaz, hala-hala atsekabez egonen dire beren desmasian.\n34. Eta osteari khenduko zaizkio bere irrintzinak, eta bozkarioak deithoretara bihurturen dire.\n35. Ezen sua egun luzez Bethierekoa ganik eroriko da haren gainera, eta mendez eta mendez izanen da debruen egon-lekhua.\n36. Oi Jerusaleme, begiak inguruan iguzki-aldera itzul zatzu, eta ikhusazu Jainkoa ganik heldu zaitzun gozoa.\n37. Ezen huna non heldu diren zure seme, barraiatuak utzi zintuenak; moltzoan heldu dire iguzki-aldetik mendebalera, sainduaren hitzera, bozkariotan Jainkoari ospe bihurtuz.\n1. Erauntzazu, Jerusaleme, zure deithoreko eta atsekabeetako soina, eta jauntzatzu Jainkoa ganik duzun bethiko ospearen dirdira eta ohorea.\n2. Jainkoak inguraturen zaitu zuzentasunaren kapaz, eta bethiko ohorearen khoroa ezarriren du zure buruaren gainean.\n3. Jainkoak alabainan zeruen azpian diren guziei zure baithan erakhutsiren diote bere distiradura.\n4. Ezen hau da bethikotzat Jainkoak emanen darotzun izena: Zuzenbidearen bakea, eta jainkotiartasunaren ohorea.\n5. Jaiki, Jerusaleme, eta jar zaite gain batean; begiak inguruan ematzu iguzkialdera, eta zure semeak ikhusatzu, iguzki-aldetik mendebaleraino bilduak, sainduaren hitzera, Jainkoaren orhoitzapenaz bozkarioz betherik.\n6. Zure barnetik ilkhi ziren oinez, etsaiak eramaten zituela; Jaunak erakharriren ditu ordean, ohorerekin ekhartzen dituztela errege-semeak iduri.\n7. Ezen Jainkoak gogoan hartu du, mendi gora guziak eta egundainotikako gerendak aphaltzea, eta haranak lurraren bardinera bethetzea, Israelek laster egin dezan Jainkoaren ohoretan.\n8. Oihanek ere eta zuhamu usain oneko guziek, Jainkoaren manuz Israeli itzal eginen diote.\n9. Alabainan Jainkoak erakharriren du Israel bozkariotan bere maiestatearen argitara, haren ganik dathortzen urrikalmendu eta zuzentasunarekin.\n1. Babilonan gathibu ziren Juduei Jeremiasek bidali gutuna, zeinetan urruntzen baititu idolen adoratzetik. Erakhusten du idolen hutsaltasuna.\nJainkoaren aitzinean egin ditutzuen bekhatuen gatik, Nabukodonosor Babilondarren erregek gathibu eramanen zaituztete Babilonara.\n2. Hargatik Babilonan sarthu-eta, han izanen zarete asko urthez eta denbora luzez, zazpi gizamendetaraino; gero berriz, bakean handik erakharriren zaituztet.\n3. Bainan orai Babilonan ikhusiren ditutzue jainko urhezkoak, zilharrezkoak, harrizkoak eta zurezkoak, soin gainetan erabiltzen, jendaiei beldurraren emateko.\n4. Begira zaitezte beraz arrotz hekien iduriko bilhakatzetik, eta lotsatzetik, eta jainkoaizun hekien beldurraren hartzetik.\n5. Hargatik ostea aitzinetik eta gibeletik adoratzen ikhustean, zuen bihotzetan errazue: Zu behar zare adoratu, Jauna.\n6. Ezen ene aingerua zuekin da, eta neronek hartuko dut zuen biziez artha.\n7. Alabainan idola bekien mihia ofizialeak legundua da; urhezkoak eta zilharrezkoak ere jainkoaizunak dire, eta ez ditazke mintza.\n8. Eta nola edergailuak maite dituen neskatxari, hala egiten diozkate idolei urrezko edergailuak.\n9. Hekien jainkoek urhezko khoroak badituzte butuari; handik aphezek khentzen diote urhea eta zilharra eta hartaz jabetzen dire.\n10. Hartarik aldiz, putei ematen diote, eta hartaz aphaintzen dituzte lilitxoak; eta hura berriz izaten dutenean lilitxoetarik, aphaintzen dituzte beren jainkoak.\n11. Jainko hekiek ordean beren buruak ezin zaint detzazkete herdoiletik eta biphietarik.\n12. Jaunzten diote, berriz, urhezko soin bat, eta begithartea garbitzen diote, hekien etxean den herrauts handiaren gatik.\n13. Batek berriz, badaduka gizon batek bezala manamenduko makhila, tokiko juiea iduri, zeinak ezin hilaraz baitezake huts egiten dioena.\n14. Bertze batek ere badaduzka ezpata eta haizkora; bainan ez du bere burua zaintzen gerlan eta ohoinetarik; hortarik ezagutazue ez direla jainkoak.\n15. Ez izan beraz hekien beldur; ezen nola untzi hautsi bat gizonarentzat deusetako ez baita, hala-hala dire jendaien Jainkoak ere.\n16. Etxe batean ezarriak direnean, begiak betheak dituzte sartzen direnen zangoetako herrautsaz.\n17. Eta nola erregeri hutsegin duen bati atheak inguruan hersten baitzaizko, edo nola hersten baita hobirat eraman hila; hala-hala aphezek seguratzen dituzte atheak hagaz eta zerrapoz, beldurrez-eta ohoinek ebats jainkoak.\n18. Kriseluak bizten diozkate, eta hainitz, ere segurki; hekietarik batere ezin ikhus baitezakete; ezen etxean dire lazak iduri.\n19. Diote berriz, lurretikako suge batzuek milikatzen diozkatela bihotzak, noiz-etare jaten baitituzte berak eta beren soinekoak, eta ez baitute hautematen.\n20. Hekien etxean den kheak belzten diozkate musuak.\n21. Hekien gorphutzaren eta buruaren gainetik dabiltza huntz, ainhara eta bertze xoriak eta orobat gathuak.\n22. Hortarik jakizue ez direla jainko; ez izan beraz hekien beldur.\n23. Hekiek duten urhea ere, itxurarentzat da; nihork khen ez balezote herdoila, ez lezakete argi; eta urtzen dituztenean, ez dute hautematen.\n24. Zer-nahi pagatuz erosiak dire bizigabeko molde hekiek.\n25. Zangorik ez izanez, soin gainean erabiltzen dituzte, gizonei horrela erakhutsiz beren ahalgabetasun itsusia; ahalkez estal beitez hekiek adoratzen dituztenak.\n26. Lurrerat erortzen badire, berak ez dire jaikiko; eta norbaitek xuxen ezartzen baditu, ez dire berak xutik egonen; bainan hilei bezala ekhartzen zaizkote emaitzak.\n27. Hekien aphezek saltzen dituzte hekientzateko bitimak, eta nahi dutena egiten dute; aphezen emazteek ere hartzen dute hekietarik, eriari eta eskaleari batere eman gabe.\n28. Izorra eta astagaizdun direlarik hekien sakrifizioetarik ukitzen dute: Horietarik dakizuenaz geroz ez direla jainko, ez izan hekien beldur.\n29. Nondik ezen deitzen dituzte jainko? Zeren emazteak ematen baitiozkate zilharrezko, urhezko eta zurezko jainko hekiei;\n30. Eta hekien etxeetan aphezak jarriak daudelakoz, soin urratuekin, ileak eta bizarrak murrizturik eta buru has.\n31. Orroaz egoten dire, berriz, beren jainkoen aitzinean, hala-nola hilentzateko onthuruntzetan.\n32. Aphezek khentzen diozkate beren soinekoak, eta ematen beren emazte eta haurrei.\n33. Edo gaizki zerbait jasan dezaten norbaiten ganik, edo zerbait onik, saririk ezin bihur dezakete; ez dezakete errege bat ez ezar, ez khen.\n34. Halaber ez dezakete ez ontasunik eman, ez gaizkirik bihur; norbaitek botu bat egin badiote, eta ez bihurtu, hartaz ere ez dute bilhatuko.\n35. Ez dute gizon bat heriotzeari itzurraraziko, ez-eta herbal bat hazkarragoaren eskutik atheratuko.\n36. Itsuaren begiari ez diote argia bihurturen; ez-eta gizona behartasunetik atheraturen.\n37. Ez dire urrikalduko alhargunari, eta ongirik ez diote eginen umezurtzei.\n38. Hekien jainkoak menditikako harrien iduriko dire, zurezkoak, harrizkoak, urhezkoak, zilharrezkoak: hekiek adoratzen dituztenak, berriz, ahalkearen azpira eroriko dire.\n39. Nola beraz jainkotzat har, edo jainko deith ditazke?\n40. Ezen oraino Kaldearrek berek ez dituzte ohoratzen; aditzen dutenean mutu bat ez ditakeela mintza, haren eskaintza egiten baitiote Beli, mintzaraz dezan galdatuz;\n41. Higitzeko ahala ez dutenek, hautemateko ahala balute bezala: eta ezagutuko dituztenean utziko dituzte; alabainan hekien jainkoek usnarik ez dute.\n42. Emazteki batzu, berriz, sokhaz tinkaturik, bide gainetan jarriak egoten dire, oliba-hexur erretzen.\n43. Aldiz, iragaile norbaitek bildurik, hekietarik batek harekin lo egin dukeenean, iroi egiten dio bere lagunari, hura ez delakoan doitzat idukia izan, bera bezala, eta haren sokha ez delakoan izan hautsia.\n44. Jainko hekiei egiten zaizkoten guziak, berriz, gezurrezkoak dire: nola uste izan edo erran jainko direla?\n45. Zurginek eta urheginek eginak dire, eta deus ez dire bertzerik, aphezek nahi dutena baizik.\n46. Hekiek egiten dituzten ofizialeak ez dire egun luzerentzat; hekien eskuetako lanak izan othe ditazke beraz jainko?\n47. Ondotik ethorriko direnei ez dute uzten gezur eta laido baizik.\n48. Halabadere gudu bat eta asturugaitzak gerthatzera heldu direnean, aphezak beren baithan egoten dire non gordeko othe diren beren jainkoekin.\n49. Nola beraz har ditazke jainkotzat, gerlatik salba eta asturugaitzetarik ezin itzur ditazkeen hekiek?\n50. Alabainan nola zur urheztatuz eta zilharreztatuz baitire, jendaia eta errege guziek gerorat ezagutuko dute gezurrezkoak direla; ageri baita ez direla jainko, bainan-bai gizonen eskuetako lanak, eta hekietan deusere ez dela jainkozkorik.\n51. Hortarik beraz ezagun da ez direla jainko, bainan gizonen eskuetako lanak, eta hekietan ez dela deusere jainkozkorik.\n52. Erregerik ez diote erresuma bati ematen, ez-eta uririk gizonei.\n53. Zuzenari ez diote bere bidea ematen, eta ez dituzte erresumak bidegabeetarik libratzen; zeren deus ez baitezakete, zeruaren eta lurraren artean dabiltzan belatxak iduri.\n54. Ezen zurezko, zilharrezko eta urhezko jainkoen etxeari su lothuko denean, hekien aphezek ihes eginen dute, itzuriko dire; hekiek ordean, lazak bezala erdi-erdian erreko dire.\n55. Errege bati berriz, eta gerlari ez diote buru eginen; nola beraz uste izan eta har ditake jainko direla?\n56. Jainko zurezko, harrizko, urhezko eta zilharrezkoak ez dire itzuriko ohoin eta ebasleei, zeinak hazkarrago baitire;\n57. Jainkoei eramanen diozkate soineko, urhe, zilhar, eta jauntzia, eta goanen dire, eta jainkoek ez dituzte beren buruak lagunduko.\n58. Jainkoaizun baino hobe da beraz izatea bere ahala erakhusten duen errege bat, edo etxean zerbaitetako on den untzi bat, haren jabeak hartaz espantu baituke, edo etxe batean athe bat, harek barneko gauzak zaintzen baititu.\n59. Iguzkia, ilhargia eta izarrak, zeinek argitzen baitute eta beren premiatasuna gatik ezarriak baitire, Jainkoaren manuari dire ethordun.\n60. Halaber simista ere ageri da argitzen duenean; haizeak berriz, toki guzietan buhatzen du.\n61. Eta hedoiek, Jainkoak manatzen diotenean mundu guzia gaindi ibiltzea, manatua zaiotena egiten dute.\n62. Suak ere, mendien eta oihanen erretzera gainetik igorriak, manatua egiten du; jainkoaizunak ordean, ez edertasunez, ez indarrez, ez dire horietarik baten bethe.\n63. Aria hortaz, ez da beraz uste izateko, ez-eta errateko jainko direla, ez dezaketenaz geroztik ez zuzena juia, ez-eta deusere gizonei egin.\n64. Horreletan jakinez geroztik ez direla jainko, ez izan hekien beldurrik.\n65. Ezen ez diote erregeri ekharriko ez onik, ez gaitzik.\n66. Halaber populuei ez diote zeruan ezagutkaririk erakhutsiko; ez dute iguzkiak bezala dirdiratuko, ez-eta ilhargiak bezala argituko.\n67. Abereak hekiek baino gehiago dire, leihorrera ihes egin eta behar dutena bilha dezaketenaz geroz.\n68. Ez da beraz nihondik-ere guretzat ageri jainko direla; horren gatik ez izan hekien beldur.\n69. Alabainan nola konkonbre eraintza batean marika batek deus ez baitu zaintzen, hala-hala dire hekien jainko zurezkoak, zilharrezkoak eta urhezkoak.\n70. Nola baita baratzean elhorri xuria, zeinaren gainean kokatzen baita xoria, nola baita hila ilhunbe batera arthikitzen dena, hekien iduriko dire zurezko, zilharrezko eta urrezko jainkoak.\n71. Hekien bizkarrean biphiatzen diren purpura eta eskarlatatik ere jakizue ez direla jainko; berak ere azkenekotz janak eta tokiko laido izanen dire.\n72. Hobea da gizon prestua, jainkomolderik ez duena; ezen laidotarik urrun izanen da.


Ipuin kontalari saioak egingo dituzte, modu telematikoan : Bidasoko Hitza\nIpuin kontalari saioak egingo dituzte, modu telematikoan\nLehen saioa bihar izango da, 16:00etan. Maite Frankok 'Zuhaitzen lehorra' euskarazko ipuina kontatuko du.\nCBA Kultur Gunea izango da bisita gidatuen lehen geltokietako bat.\nLarrialdi egoeragatik CBA Udal Liburutegia itxita egon arren, konfinamendua arintzeko proposamen ugari egin berri dituzte. Sare sozialak baliatuz, CBAn egiten ziren hainbat ikastaro mantendu dituzte, online bidez.\nEra berean, ipuin kontalari saio bereziak ere egingo dituztela jakinarazi du gaur Irungo Udalak. Euskaraz eta gaztelaniaz eskainiko dituzte, Irungo Udalaren Youtube-ko kanala baliatuz.\nLehen saioa bihar (hilak 8) izango da, 16:00etan. Maite Frankok Zuhaitz lehorra euskarazko ipuina kontatuko du. Bigarren saioa ordea, hilaren 14an (asteartea da) egingo dute, 16:00etan. Rakel Imazek Los Colores gaztelaniazko ipuina kontatuko du.\nUdaletik zehaztu dutenez, datozen asteotan aurreikusitako beste lau saioen informazioa emango dute.


3 urtean Sprilur-ek pabilioien %65 komertzializatu du Ortuellako Ballonti industrialdean - SPRI\nPabilioi industrialen bi eraikin horietan 300 m²ko nabeak diseinatu ziren eta momentuz sei enpresa kokatu dira.\nOrtuellako Ballonti II eta Portugaleteko Ballonti I ikuspegi aereoa\nSprilur-ek 8.172 m² eraiki zituen industria erabilerarako bi lursailetan eta hamar pabilioi modular jarri zituen erabilgarri 2013tik aurrera. Pabilioi industrialen bi eraikin horietan 300 m²ko nabeak diseinatu ziren eta momentuz sei enpresa kokatu dira. Enpresa horiek 5.375,9 m²ko azalera okupatzen dute eta ehundik gora langile enplegatzen dituzte. Gainerako 11.275 m²ak urbanizatu egin ziren erabilera industrialeko hiru lursail eta erabilera komertzialeko lursail bat (980,47 m²) eskaintzeko. Lehenengo hiru lursail horietan aukera eman zaie enpresei instalazioak eraiki eta beren jarduera kokatzeko; erabilera komertzialeko lursaila, ordea, erregai-banatzaile bati saldu zaio.


Txapartegi eta Lasa prest daude - GARA\nTxapartegi eta Lasa prest daude\nAizarnakoa eta Legorretakoa datorren igande eguerdian neurtuko dira Oiartzunen, Pikoketako belardi ospetsuan\nDena prest dago datorren igandean Oiartzuneko Pikoketan jokatuko den apustu handirako. Bertan, Luix Txapartegi eta Jexuxmari Lasa neurtuko dira, hain zuzen. Lan handia egin beharko dute. Hasteko sei kana-erdiko eta lau oinbiko moztu beharko dituzte aizkoran, eta ondoren ordu eta erdi bete bitarte segan aritu beharko dute. Alde bakoitzak 6.000 euro jokatzen ditu dirutan.\nJexuxmari Lasa da apustuetan eskarmentua duen bakarra, iaz Olasagastiren aurka neurtu baitzen aizkoran Otaño lagun zuela, baina hau erabat ezberdina dela esan zuen: «Hura bi baten aurka zen, eta aizkoran bakarrik. Hemen ni izango naiz beste baten aurka, eta lana askoz ere handiagoa da», esan zuen Legorretakoak.\nApusturako ongi prestatu dela ere onartu zuen, eta jokatzeko garaia heltzeko gogoa ere eginda dagoela baieztatu zuen Lasak: «Apustua urtearen hasieran egin genuen, eta hilabete asko pasatu dira. Jadanik jokatzeko gogoa eginda nago», aitortu zuen.\nLasa aizkolaria da, eta lehen aldiz ikusiko da plazan segan. Kirol honetara ongi moldatu dela esan zuen: «Hasieran apur bat kosta zitzaidan, baina orain nahiko ongi jarri naiz». Bere kezka, aizkoran ahalik eta denbora gutxien galtzea izango da. Bera hirugarren mailan dago, eta Txapartegi, aldiz, lehen mailan dago, eta azken urte hauetan finaletan sartzen ari da: «Bi edo hiru minutu bakarrik galduta konformatuko nintzateke. Lantegi horretan ahalik eta gehien eusten saiatuko naiz. Aizkorako lan luze hauetara ni ez nago ohituta, eta bera berriz bai. Hala ere, ez dago dena ematerik, gero beste lantegi oso ezberdina egingo baitugu, eta indarrak neurtzen jakitea ere garrantzitsua izango da», deritzo Legorretakoak.\nLuixmari Txapartegirentzat lehen apustua izango da, eta honelako zerbait egiteko gogoa bazuela esan zuen: «Urte asko daramatzat aizkoran, eta beti izan dut apustu bat jokatzeko gogoa. Honi heltzeko aukera bazegoen, eta aurrera egin nuen», esan zuen Aizarnakoak.\nBera ere aizkolaria da, eta igandean arituko da lehen aldiz segan jendearen aurrean: «Hasieran dezente kosta zait moldatzea, baina une honetan segan ongi egiten dudala uste dut eta oso gustura nago», esan zuen Luixek.\nAizarnakoa lehen mailako aizkolaria da, eta finaletan dabil azkeneko urte hauetan. Aizkorako lanean gainera, oinbikoak, bere gustuko enborrak, sartu dituzte, eta horrek abantaila eman liezaioke: «Nik barruko lanak ongi egiten ditut, eta enbor handiak gustuko ditut. Ni hasieratik ahalik eta tarterik gehien ateratzen saiatuko naiz, baina lortzen ez badut ere segan ongi nabilela uste dut, eta badut konfiantza», aitortu zuen.\nHori bai, lehen lanean indar guztiak ezin direla gastatu esan zuen: «Hor lan handia dago, eta elkarrekin zer ikusirik ez duten bi kirol egin behar ditugu, eta ezin da lehen saioan indar guztia bertan utzi, bestela segako saioa oso luzea izan daiteke. Gero ikusi beharko da eguraldia, horrek ere baldintzatuko baitu», esan zuen.\nBi kirolariak lasai agertu dira iganderako, baina biak onartu dute, apustuek badutela txapelketek ez duten beste zerbait: «Presioa, tentsioa, askoz ere handiagoa izaten da. Txapelketetan zu bakarrik zoaz, ahalik eta lanik onena egin nahi duzu, baina hori da. Apustuan askoz ere jende gehiago mugitzen da alboan, eta jendeak ere askoz diru gehiago jokatzen du», esan zuen Txapartegik.\nLau oinbiko eta sei kana-erdiko moztu beharko dituzte segan hasi aurretik, eta hor Txapartegi ahalik eta alderik gehien ateratzen saiatuko da, eta Lasa, berriz eusten, baina beti ere indarrak ongi neurtuta.\nLantegi honetan biak dira berriak, baina biak asko aurreratu omen dute eta bi kirolariak gustura daude. Aizkora lanak amaitu ostean, ordu eta erdi bete bitarte aritu beharko dute jo eta su belarra mozten.\nIgandean jokatuko den desafioan ez da epaile ofizialik izango\nDatorren igandeko apustu honetan, ez da epaile ofizialik izango. Epaileen eta kirolarien artean ez da adostasunik izan, eta azkenean bi kirol hauetan adituak diren pertsonak egingo dute epaile lana.\n«Gu ez geunden ados haiek eskatzen zutenarekin, eta haiek ere ez guk eskatzen genuenarekin. Arazoa txukuntasunarena izan da. Txapelketetarako arautegia bete nahi zuten, eta apusturako arriskutsu samarra ikusten genuen. Azkenean beste batzuk izango dira epaile lana egiten, eta ez dut uste arazo handirik izango denik», esan zuen Jexuxmari Lasak. Ea bada, dena joan behar duen bidetik joaten den.


Euskal Herriko Unibertsitatearen Ataria - UPV/EHUko argitalpen batek bigarren jCR2011 puntuaketa izatea lortu du Estatuko aldizkarien artean Gizarte Zientzien arloan\nUPV/EHUko argitalpen batek bigarren jCR2011 puntuaketa izatea lortu du Estatuko aldizkarien artean Gizarte Zientzien arloan\nRevista de Psicodid�ctica / Journal of Psychodidactics izeneko aldizkariak posizio hori lortu du, Institute for Scientific Information (ISI) erakundeak argitara atera duen azken eragin-indizearen arabera Institute for Scientific Information (ISI) erakundeak 2011. urteari dagozkion datuak argitara atera ditu, eta, datu horien arabera, UPV/EHUko Revista de Psicodidáctica aldizkaria Espainiako bigarren onena da ISIn indexatutako Gizarte Zientziei buruzko 41 aldizkarien artean. Zehazki, lortutako indizeari esker (2.667), nazioartean Hezkuntza eta Psikologia elkartzen dituzten edukietan eraginik handieneko seigarren aldizkaria bihurtu da.\nUPV/EHUko Revista de Psicodidáctica aldizkaria 1996an sortu zen, eta, hasieratik bertatik, urteko bi zenbaki argitaratzen ditu. Horietan, guztira, paperean zein formatu elektronikoan editatzen diren 20 artikulu biltzen ditu. Horren edukiak Psikologiaren eta Didaktikaren artean daude, eta, zehazki, Hezkuntzaren Psikologia lantzen du. Argitalpenaren azken xedea honakoa da: hezkuntzako eta psikologiako profesionalei hezkuntza-berrikuntzako azken tresnak ematea, hezkuntza-maila guztietan ikaskuntza errazteko.\nAldizkariak UPV/EHUko Argitalpen Zerbitzuaren laguntza dauka, eta aldizkariko artikuluek berrikuste-prozesu zorrotza igaro behar dute, aldizkariaren Zuzendaritza Kontseiluaren hobekuntza-gomendioak barne; horrez gain, gutxienez UPV/EHUko bi kanpo-ebaluatzailek ere berrikusten dituzte. Horrez gain, argitaratutako artikuluak eskuragarri daude bai ingelesez bai bigarren hizkuntza batean, eta, horri esker, mundu osoan irakurri ahal dituztela bermatzen da.\nArgitalpen Kontseilua UPV/EHUko Irakasleen Unibertsitate Eskola ezberdinetako eta Filosofia eta Hezkuntza Zientzien Fakultateko zazpi irakaslek osatzen dute, eta Alfredo Goñi Grandmontagne katedraduna da zuzendaria. Goñiren iritziz, aldizkariak ISIren rankingean lortu duen aurrerapenaren arrazoi nagusietako bat honetan oinarritzen da: "artikulu ezberdinak argitaratzeko exijitu den zehaztasun zientifikoa eta sakontasuna; horri esker, ikertzaile askok aldizkaria argitaratzeko interesa agertu dute". Izatez, Goñik hau adierazi du: "2009an ia jasotzen zen guztia argitaratzen zen bitartean, gaur egun aldizkariak ezin du onartu eskaintzen zaizkion artikuluen % 15 baino gehiago".\nRevista de Psicodidáctica aldizkariak lotura estua dauka Psikodidaktika: Hezkuntzaren Psikologia eta Berariazko Didaktikak Unibertsitate Masterrarekin, bai eta Psikodidaktika doktoregoarekin ere; horretan, gai psikoinstrukzionalei buruzko laurogeita hamar doktorego-tesi baino gehiago defendatu dira.\nRevista de Psicodidáctica aldizkaria ISI indizean\nISIk eginiko indizea mundu-mailako erreferentzia da aldizkari zientifikoak ordenatzeko orduan, eta sailkapena honen arabera egiten du: aldizkari batean agertzen diren artikuluak zenbat aldiz aipatzen diren kalitatezko beste argitalpen batzuetan. Aldizkari zientifiko guztiak ez daude indize honen azterketapean, baizik eta nazioarte-mailan eraginik handiena dutenak, bakoitza bere kategorian. Revista de Psicodidáctica aldizkaria ISIk 2009an aztertu zituen argitalpenen artean sartu zen, eta urte hartan 0.414 indizea lortu zuen. 2010ean, dagoeneko, argitalpenak jauzi garrantzitsua egin zuen, bere eragin-faktorea bikoiztu egin zuelako, eta 0.835ra iritsi zelako. Hala ere, Revista de Psicodidáctica aldizkariak 2011n lortu du bere kategoriako erreferentzia-argitalpenetako bat izatea, 2.667 indizera iritsi delako.\nAldizkariaren zuzendaria den Alfredo Goñiren iritziz, "baliteke ISIk erabiltzen duen kalkulu-prozedurak, neurri batean, on egin izana 2011n lortu den eragin-indize bikainari; izan ere, prozedura horrek oszilazio handiak ditu urte batetik bestera". Horregatik, bere ustez, "lasaikerian erortzea akatsa izango litzateke; ez dugu pentsatu behar ranking honen etorkizuneko edizioetan onenen arteko postu bat ziurtatuta daukagula". Argi dagoena da Revista de Psicodidáctica aldizkariak ISIren azken sailkapenean lortu duen indize garrantzitsu horri esker ikertzaileek are interes handiagoa izango dutela UPV/EHUko aldizkari honetan argitaratzeko.


Elisabetek haurtxoa izan zuen | Nire biblia-liburua\nElisabetek haurtxoa izan zuen\nJerusalemgo harresiak berreraiki zirenetik 400 urte baino gehiago pasa ziren. Garai hartan, Zakarias izeneko apaiza eta Elisabet bere emaztea hiritik hurbil bizi ziren. Urte asko zeramatzaten ezkonduta baina ez zuten haurrik izan. Egun batean, Zakarias tenpluko santutegian intsentsua eskaintzen ari zela, Gabriel aingerua azaldu zitzaion. Zakarias beldurtu egin zen, baina Gabrielek esan zion: «Ez beldurtu. Jehobaren eskutik albiste onak ditut. Zure emazteak, Elisabetek, seme bat izango du eta Joan ipiniko diozu izena. Jehobak lan berezi bat egiteko aukeratu du Joan». Zakariasek galdetu zion: «Nola sinetsiko dizut? Emaztea eta biok zaharregiak gara haurrak izateko». Gabrielek orduan: «Jainkoak mezu honekin bidali nau. Baina sinetsi ez didazulako, mutu geldituko zara. Haurra jaio eta gero hitz egin ahal izango duzu».\nOhikoa baino denbora gehiago egon zen Zakarias santutegian. Beraz, kanpora atera zenean, zain zeudenek gertatu zena jakin nahi izan zuten. Baina Zakariasek ezin zuen hitzik esan eta eskuekin keinuak besterik ez zituen egiten. Orduan, Zakariasek Jainkoaren mezu bat jaso zuela konturatu zen jendea.\nDenborarekin, Elisabet haurdun gelditu zen eta mutikotxo bat izan zuen aingeruak esan bezala. Beraz, lagun eta familiartekoak haurtxoa ikustera etorri ziren. Asko poztu ziren Elisabetengatik. Amak esan zuen: «Joan izango du izena». Bisitariek esan zioten: «Ez duzu senitartean inor izen horrekin. Jarri iezaiozu Zakarias, aita bezalaxe». Baina Zakariasek honakoa idatzi zuen: «Joan du izena». Bat-batean, Zakarias hitz egiten hasi zen! Judea osoan zabaldu zen gertatutakoa eta jendeak honakoa galdetzen zuen: «Zer izango ote da mutikotxo hau haztean?».\nOndoren, Zakariasek honakoa iragarri zuen espiritu santuaz beterik: «Izan bedi goratua Jehoba. Mesias bidaliko zuela gu salbatzeko hitzeman zion Abrahami. Joan profeta izango da eta Mesiasi bidea prestatuko dio».\nBien bitartean, gauza oso berezia gertatu zitzaion Elisabeten senitarteko bati, Mariari. Ikus dezagun zer izan zen hurrengo kapituluan.\n«Gizakientzat ezinezkoa da hori, baina Jainkoak dena dezake» (Mateo 19:26).\nGalderak: Zer esan zion Gabrielek Zakariasi? Zer lan berezi egingo zuen Joanek?\nMateo 11:7-14; Lukas 1:5-25, 57-79; Isaias 40:3; Malakias 3:1\nJoan haztean profeta bihurtzen da. Mesias badatorrela irakasten du. Zer egiten du jendeak mezua entzutean?


egilea: Gazteaukera, Maiatzak 11, 2021\nBrexitaren ondoren, hainbat zailtasun izan ditzakegu ingelesa ikasteko Erresuma Batuan egonaldi bat egiten dugunean edo hango ikastetxe batean matrikulatzerakoan. Hasteko, komeni da zenbait webgune ofizial kontsultatzea, herrialde britainiarrean ikasketetarako egonaldiak Brexitaren ondoren egitearekin lotuta, Erresuma Batuko Gobernuak eta Espainiak adostutakoaren berri izateko; hauek dira oinarrizkoenak: Erresuma Batuko gobernuaren webgune ofiziala, British Council webgunea eta Study UK web-orria.\nKontuan hartu behar da, gainera, EBko ikasleak nazioarteko ikasletzat hartzen direla, eta ez Europakotzat; beraz, unibertsitateko tasak igo egiten dira, eta, kasu gehienetan, ikasle-bisa eskatu beharko da.\nGazte batek ikasle-bisa eskatzeko, honako baldintza hauek bete behar ditu: 16 urte baino gehiago izatea; ikasketa-plaza bat eskaini diotela egiaztatzea; ingelesez hitz egiten, irakurtzen eta idazten jakitea; ikasketak finantzatzeko eta ikastaroa ordaintzeko dirua izatea, eta benetan Erresuma Batuan ikasi nahi duela erakustea.\nHala ere, bisa ez da beharrezkoa 6 hilabetetik beherako ingeles-ikastaro bat egin nahi bada. Baina ikastaroak 6 hilabete baino gehiago irauten badu, 11 hilabetera arte iraupen laburreko ikasketa-bisa behar da. Erresuma Batuko gobernuaren webguneak bisei buruzko informazio guztia eskaintzen du, eguneratuta.\nErasmus+ programari dagokionez, Erresuma Batuak jada ez du programan parte hartzen, eta, beraz, 2020ko aurrekontuaren kargurako proiektuetara aurkeztu direnek soilik parte hartu dezakete.\nHelburua unibertsitatean ikastea bada, nazioarteko kuotak ordaindu behar dira (12.000 liberatik 15.000 liberara urtean), ikasle europarrak ez baitira tokikotzat hartzen; gainera, Graduate bisa eskatu behar da, 348 libera kostatzen dena. Bisa horri esker, astean gehienez 20 orduz lan egin daiteke ikasketak egin bitartean (oso ohikoa da Erresuma Batuan), eta karrera amaitu ondoren, bi urtez egon daiteke herrialdean. Horrez gain, Erresuma Batuko osasun-sistemaren estaldura ere ordaindu behar da: 470 libera.\nBrexitaren aurretik, gobernu britainiarrak nazioarteko ikasleei goi-mailako ikasketak finantzatzen zizkien, ikasle britainiarrekin egiten zuen bezala; maileguak eskatzeko aukera zegoen, eta gero, urteko kuotetan deskontatzen ziren horiek, baina jada ez daude eskuragarri. Horren ordez, hainbat beka-programa daude, unibertsitateek kudeatzen dituztenak eta; gobernuak egiten zuen bezala finantzatzen dutenak. Beka guztiak ez dira bikaintasun akademikoagatik ematen; unibertsitate batzuek doan eskaintzen dute ostatua, beste batzuek deskontu orokorrak egiten dizkiete Europatik datozen ikasleei Brexitagatik edo COVIDagatik, etab.\nBigarren Hezkuntzako edo Batxilergoko ikasturte bat egiteko izapideak ez dira aldatu; horiek kudeatzen dituen agentziaren batera joatea komeni da, batez ere ikasketa-zentroa aukeratzeko. Gainera, ikasle gaztea Erresuma Batura iristen denean, tutore bat esleitzen zaio egonaldi osorako; pertsona hori arduratuko da behar duen une orotan laguntza emateaz.\nEta, azkenik, udan hilabete batean edo bitan ingelesa ikasteko, ez da beharrezkoa ikasle-bisa eskatzea, nahikoa da turista-bisa izatea.


Datorren astean irekiko da ".es" domeinuak erregistratzeko epea, enpresentzat eta markentzat | Consumer\nDatorren astean irekiko da ".es" domeinuak erregistratzeko epea, enpresentzat eta markentzat\nDomeinuen Plan Nazional berriarekin tarifak %70 murriztu dira\nIrailaren 6tik urriaren 21era bitartean, enpresek eta markek beren “.es” domeinuak erregistratu ahal izango dituzte. Bigarren fase iragankor horretan (45 egun), Red.es enpresa publikoak lehen fasean lortutako zifrak aise gainditzea espero du. Fase horretan, 30 eguneko epean 11.000 domeinu-eskaera baino gehiago jaso ziren.\nErakunde horrek erabaki du erreserba-aldi horren hartzaileak handitzea, Espainian babestuta dauden enpresa, fundazio, elkarte eta izen komertzialen titular guztiak, marka erregistratuak, jatorri-deiturak edo jabetza industrialeko beste eskubide batzuk barne, erakundearen nazionalitatea edozein dela ere.\nIndustria, Turismo eta Merkataritza Ministerioak bi aldi iragankor ezarri zituen, bata administrazio publikoentzat eta bestea Espainian babestutako jabetza industrialeko eskubideen titularrentzat; izan ere, azaroaren 8tik aurrera, Interneteko Domeinuen Plan Nazional berria indarrean sartzen denean, edozein herritarrek erregistra dezake nahi duen izena.\nPlan horren bidez, Ministerioak urrats erabakigarria egin nahi du “.es” adierazlearen pean domeinu-izenak esleitzeko eska daitezkeen arauak malgutzeko, Espainiako Informazioaren Gizartea sustatzeko mekanismo adierazgarri gisa.\nHorrekin batera, “.es” domeinu-izenak esleitzeagatiko tarifa berriak jarri dira indarrean. Aurreko tarifekin alderatuta, %70 baino gehiago murriztu dira.\ndomeinuak erregistro Internet-eu